text:
Asmi yella Dr Amine Zaoui d anemhal n temkarḍit taɣelnawt n Ldzayer iga-as i tmaziɣt din amkan. Ssutren-d medden ad lemden taglizit ed tṣinit dinna. Taglizit iban aṭas ay tt-yetteḥwijin deg yinurar itraren n uxeddim. Ma d taṣinit (chinois) d ilmeẓyen ed telmeẓyin ixeddmen deg tkebbaniyin tṣiniyin yeẓẓan iman-nsent taggara-a deg tmurt-nneɣ. Teqbel-asen temkarḍit taɣelnawt. Ini kan ur yeqbil ara Dr Amine Zaoui ad tesselmed temkarḍit taɣelnawt taglizit ed tṣinit ma ur as-tgi ara amkan i tutlayt taɣelnawt tis snat n tmurt : Tamaziɣt. Yura tabrat tunṣibt i useqqamu unnig n timmuzɣa (HCA) i wakken ad asen-d-nadin aselmad n tmaziɣt deg tmaneɣt ad tt-yesselmed « la BN ».
Mebla leɛḍil, yessumer-d Mass Hamid Bilek s yisem n HCA takti-a i tiddukla tadelsant IMEDYAZEN yellan deg tmaneɣt yesɛan yakan tarmit deg uselmed n tmaziɣt. S wakka ay bdiɣ deg meɣres 2005 aselmed. Wa ɣef wamek ay d-yella uselmed amezwaru n tmaziɣt deg temkarḍit taɣelnawt n tegduda tadzayrit.
Qebleɣ melba axemmem. Nnumeɣ ssɣarayeɣ leqbayel ama s tebṛatin ama deg tzeɣɣa. Maca da ufiɣ-n azal n 15 yinelmaden qrib meṛṛa “ d aɛṛaben ” neɣ d leqbayel ur nessin ula d awal n teqbaylit. . Tlaq-iyi tarrayt tajdidt. Axater leqbayel d tira n tmaziɣt ay asen-sselmadeɣ wamma tameslayt ger cwiṭ ed waṭas ssnen-tt. Meɛna deg termit-a ur ssinen inelmaden-iw ad mmeslayen wala ad arun tamaziɣt. Deg tazwara ur ẓriɣ anseg ara as-kkeɣ : ẓriɣ kan ad yili wamek, ttekleɣ ad d-afeɣ amek. Uqbel akk ad bduɣ sḥeḍreɣ-d deg lbal-iw kra n temsal ay izemren ad sluɣent aselmed n tmaziɣt ilmend n tekta tiberkanin yeẓẓan deg wallaɣen ɣef tmaziɣt ed umennuɣ amaziɣ am temsalt n ugemmay, neɣ tifextin ara yezzuɣren tamsirt n tmaziɣt s annar n weskasi aserti neɣ asnaktan (débat politiques et idéologiques). Am deg tiddukla Imedyazen : tamsirt n uselmed n tmaziɣt ur ilaq ad tt-id-tekcem tsertit wala tasnakta. Friɣ-asent-tt-id seg tazwara. Nniɣ-asen i yinelmaden : macci d tamsirt n umezruy, macci d asarag n tsertit macci d inaw asnaktan (discours idéologique). Tamaziɣt d tutlayt am tayeḍ. Win ay tt-yeḥwajen yebɣa ad tt-yissin aql-i da a rrbeḥ a tafat ma d ayen nniḍen xḍiɣ. Amek ara asen-sfehmeɣ acimi nextar agemmay alatini i wid ay yettwalin deg-s azamul n Fṛansa ed karuh n lislam ? Yili nekni nextar kan imi d win kan ara yessufɣen tamaziɣt ɣer tafat. Ur yeshil ara. Dɣa llan sin neɣ tlata gar-asen segmi walan macci s ugemmay aɛṛab ara lemden tamaziɣt seg temsirt tamezwarut ur d-zzin. Mi kkseɣ uguran-a bdiɣ aselmed s terbaɛt n 13 yinelmaden. Yiwen deg-sen ur yessin taqbaylit.
I waken ad ẓreɣ amek ara asen-lḥuɣ deg uselmed yusa-d ɣer lbal-iw ad ten-steqsiɣ acimi bɣan ad ɣren tamaziɣt. Mkul wa d acu ay t-id-yewwin. Yiwet d tislit “taɛṛabt” deg wexxam n leqbayel : terḥa-tt temɣart-is. Mi ara tettmeslay s teqbaylit nettat ur tefhim tigert teqqar-as kan la theddeṛ fell-i. Tenna-iyi-d ilaq ad issineɣ tabaylit i wakken ur ttiliɣ am waken qqaren yimaṣriyen am uɛeẓẓuɣ ger yiḍebbalen. Yiwet s tadist, tuɣ aqbayli, tebɣa ad tessefreḥ argaz-is : ad d-yenṭeq mmi-s s teqbaylit. Mohamed seg Jijel yetɣaḍ-it lḥal mi ara t-ttwalin leqbayel d aɛdaw yili ɣur-s ur nekki gar-as ed leqbayel ala tameslayt : yusa-d ad tt-yissin. Nekk ay as-yeslemden amek ara yaru ed wamek ara yessefti s teqbaylit aṭas ay d-lemdeɣ fell-as. Ad uɣaleɣ ad d-uɣaleɣ s annect-a mbeɛd. Yusa-d yiwen nniḍen yesɛa Majistir deg tutlayt taɛṛabt. Netta imal aṭas aṭas wul-is ɣer taɛṛabt, yettwali iman-is d aɛṛab kan maca yettnadi ad yissin tamaziɣt i wakken ad d-yaf deg wacu ay tettemcabi ɣer taɛṛabt ed wacu ay deg temgarrad yid-s. Yerna ɣur-s ur yezmir ara ad yissin tidet n umennuɣ amaziɣ ma ur yesssin ara tamaziɣt. Usant-d snat telmeẓyin qqarent tujjya i wakken ad d-ffɣent d tiṭbibin. Bɣant ad lemden tamaziɣt i wakken mi ara dawint amuḍin ur nessin ala taqbaylit ad as-fehment. Yiwen ɣas d imdiyyen aṭas yenna-d ilaq ad tt-issineɣ xater macci d ddin ara iyi-yeskeṛhen tameslayt ttmeslayen yinselmen nniḍen am netta ukud yecrek tamurt, tawenza ed umezruy. Kul yiwen amek : wa imi d tutlayt n lejdud, wa imi yettxalaḍ aṭas leqbayel, kul yiwen amek. Lfayda n umeslay : ɣas drus yid-sen llan ula d “ aɛṛaben “ ay tt-yeḥwajen !
Mi ara xemmeɣ ɣef wamek ara asen-d-baneɣ, skadeɣ kan s amek ara ten-ssiwḍeɣ ad bɣun s tidet ad lemden tamaziɣt ed wamek ara asen-tt-id-sbaneɣ tenfeɛ. Zrigh ad ilin wid ara d-ixaylen Ccix-nsen n tmaziɣt d aqbayli ay d-yeddibaṛkin ɣer lɛaṣima d ajdid, itelleɣ deg taɛṛabt, seg wid yettdafaɛen ɣef tmaziɣt yili yeɛceq yiles-is deg tefṛansist neɣ ahat d “amazigh” ay deg ara sriḥen akṛah n ddin ineslem. Ikliciyen weɛṛen... Maca, nekk ur ḥwajeɣ ara ad tt-leɛbeɣ imi kra din ur deg-i yelli. Luleɣ deg Lɛaṣima, kkreɣ-d din… Ɣas d ameɣnas n tmaziɣt maca am nekk am yidzayriyen akk. Akken nḥafen ay nḥafeɣ, akken ttemḥengasen deg lkiṛan yefrurin ay ttemḥengaseɣ, akken ttneẓman i tculliḍt n uyefki ay as-ttneẓmaɣ. Nekk ẓriɣ annect-a akk irennu acku ay izeddin gar-aneɣ d mi ara walin belli ay yekkan gar-aneɣ ala tutlayt. Taqbaylit ay bɣiɣ ad asen-tt-slemdeɣ d tin ay yes-s nheddeṛ ɣef wayen nessaram ed wayen nettagad, ɣef lqeṛḥ ed lfeṛḥ. D tutlayt n tudert xater ula d nekni d tiṛwiḥin. Taqbaylit macci kan d tameslayt ay ɣef heddṛen Leqbayel melba ma hedṛen-tt…
Beḍḍu n yermuden :
Ɛerḍeɣ ad bnuɣ tarrayt uselmed am wakk-a. Deg yal tamsirt ad yebḍu uselmed d irmuden ay deg ara lemden ilugan n tira n tmaziɣt, ilugan n ususru, ilugan n theṛṛumt, amawal ed yiferdisen imezwura n tmeslayt. Seg tama nniḍen seg temsirt ɣer tayeḍ ad snin deg mkul armud azrar ar taggara n welmad. Azrar n tjeṛṛumt, azrar n yilugan n tira, azrar n umawal, atg… S yilugan n tira ad semgirrden ger wamek yettaru ed wamek ineṭṭeq maca ilaq ad fehmen anseg ay d-yekka ulugen.
S yilugan n tjeṛṛumt ara lemden amek ara gen i mkul awal tamkant deg tefyirt ed wamek ara lemden lebni n tefyirt. Yuɣ lḥal deg tiddukla IMEDYAZEN ur neqqim ara deg tira n temsiselt neɣ n tesnislit (phonétique / phonologique). Nmal aṭas s aslugenn tira s tjeṛṛumt (grammatisation de l’orthographe). Llan yilugan n tira ay d-yekkan seg tjeṛṛumt. Yella wassaɣ. Tegra-d s amawal ed tmeslayt : ɛerḍeɣ ad bnuɣ aselmed s tenfaliyin yezgan deg tmeslayt n kullass ed wawalen ara d-iteddun deg yeḍrisen. D acu kan ur yeffiɣ ara fell-i ad asen-d-ḍeggṛeɣ aḍris sakin ad as-iniɣ akk-a ara nnamen. Smenyafeɣ ad bnuɣ ma wɛiɣ mkul aḍris s wayen ssnen ya ad rnuɣ ɣer-s kra d amaynut akken ara yebleɛ macci akken ara yaqeɛ ! Deg mkul tamsirt ilaq ad lemden kra seg yilugan n tira, kra n yilugan n tjeṛṛumt, kra n tenfaliyin (askasi) ed yilugan n ususru (prononciation). Deg mkul tamsirt ttemkemmalen yermuden-a gar-asen.
Tarrayt n uselmed :
Ur ɣriɣ ara tussniwin n uselmed maca cubaɣ tarmit-a s amek ay iyi-slemden tusnakt. Llan sin yiberdan : yiwen d asenni n tekta ta tbennu s tid ay tt-yezwaren. Abrid nniḍen d win n : ḍeggeṛ-it s aman ad yissin ad iɛum. Amezwaru ɣef-s ay yebna uɣerbaz afransis (win nettabaɛ nekni). Wayeḍ qqaren-as kra “aɣerbaz amarikani”. Netta, d aɣerbaz afṛansis ay ijehden deg tusnakt yerna s tekta-is ay lemdeɣ nekk deg tesdawit. Yella lebni “Algorithmique” yella lebni “Empirique”. Nekk smenyafeɣ amezwaru acku smenyafeɣ almad s tekta wala almad n ccfawa. Bniɣ tamsirt tamezwarut s tekta-a.
Tamsirt tamezwarut :
Heyyaɣ-d tamsirt tamezwarut ɣef ugemmay, tcebbeḥ s wunuɣen ed yiniyen (dessins coloriés) ccuṛen-tt 20 yisebtar imeqqranen. Meɛna ssutren-iyi-d ad d-awiɣ awal ɣas s tewzel ɣef umezruy n tutlayt n lejdud-nsen. Ddiɣ-asen deg lebɣi yerna furṣeɣ tagnit i wakken ad nesseɣti kra n tekta tuzligin yesseɛraqen i tarwa n Ldzayer abrid ɣer laṣel. D amedya : ur ẓrin ara belli tlata leqrun mbeɛd mi tuɣal Tmazɣa d tineslemt qrib yiwen ur yettmeslay taɛṛabt deg tmurt-a. Yesteqsa-iyi-d yiwen unelmad yenna-iyi : acimi uɣalen imezwura-nneɣ d aɛṛaben ? Nniɣ-as am wakken nḥeqqer nekni ass-a kra n wayen yellan d adzayri. Axater nekni s yidzayriyen nrennu lhiba ed ccan i ubeṛṛani ntekkes-itt i yidles-nneɣ... Ihi awi yufan, nekni d arraw n wass-a ilaq ad nbeddel tikli.
Alugen n tira deg temsirt tamezwarut ihi d wid n ugemmay : isekkilen ed wamek neṭṭqen. Deg wermud n tjeṛṛumt, alugen ay deg nezwar d lebni n wunti ay d-itekken seg umalay (masculin / féminin). Iban :
unti = t + amalay + t. Ulac tasureft ! Seg-s alugen n ususru ara d-yeɣren …ḍt ==> ṭ neɣ dt ==> ṭ. Sin yisental deg wermud n umawal d win n wakud ed win n twacult. Semmi-ten-id ad tafeḍ sebɛa wussan : ass-a, azekka, seldazekka, sellawseldazekka, iḍelli seldiḍelli, sellawseldiḍelli. Iseggasen kifkif : aseggas-a, qabel, wabel, ilindi, seldilindi, sellawseldilindi, rnu ɣer-s akaḍani, akamira, ass yecban ass-a, ass yecban ass-n… Wa akk mebla ma neckem deg ttfaṣil n beḍḍu n wakud i tfellaḥt… Ur nesfugul ara Yennayer kan akk-a ! Asentel wis sin d asentel n twacult acku zik nekni d timetti yesswayen aẓar n yidammen. Mkul wa deg twacult tsemma-t-id tutlayt-nneɣ. Yefka-as yidles tawuri-is deg tmetti. Nger tamawt am nekk am nitni yella deg umawal n twacult wayen ay aɣ-icerken deg tmeslayt timezgit (courrante) n usemmi n uẓar. Armi ay d-tenna yiwet : “ immala kima lɛeṛbiyya ”. Sfehmeɣ-as belli kra d awalen n tmaziɣt ɣas qqaren-ten ula d nitni kra d d awalen yesɛan lqaleb n tmaziɣt. S ti ay ttfaqen d imaziɣen ay llan deg laṣel ɣas d aɛṛaben s yiles. Nniɣ-as deg wul-iw kan ɣas ur ḥemmleɣ ara ad bnuɣ axxam n ṛṛmel ɣef yiri n lebḥer meɛma ahat am wakken yeqqar umedyaz : “ D tin ay tinelli ara ken-id-yerren “… Nkemmel tamsirt s tenfaliyin n westeqsi ed tririt uqbel ad nebdu iluɣma. Nekka deg temsirt-a 35 n wussan nessuli-tt s yiwen weḍris ay d-ɣran weḥd-sen ay fehmen qrib weḥd-sen. Aḍris d wa :
Nekka 35 wussan deg temsirt tamezwarut d azal n xemseṭṭac n tsaɛtin. Ssawḍen yinelmaden ur nessin awal n teqbaylit ad fehmen, ad d-ɣren weḥd-sen aḍris-a :
Arraw n Dda Ceɛban : Yazid yezdeɣ deg Ldzayer. Zedɣen deg xemsa yid-sen deg wexxam : netta, baba-s, yemma-s, gma-s ed weltma-s. Baba-s, isem-is Ceɛban. Yemma-s isem-is Weṛdiyya. Gma-s isem-is Belɛid. Ma d weltma-s isem-is Malika.
Axxam-nsen d amecṭuḥ. ḍeyqen. Snat texxamin kan ay sɛan. Dda Ceɛban ixeddem aṭaksi. Yelli-s txeddem deg sbiṭaṛ. Belɛid yessenhaṛ aṭruli. Ma d Yazid meskin : ur ixeddem ur igeddem. Segmi yexṣer lbak, yettaṭṭaf kan llḥiḍ ammar ad d-yeɣli. Meskin yettargu kan ad yezger lebḥeṛ. Aḥlil !
D acu ay bɣiɣ ad t-issinen ed wamek ?
Zriɣ s tlata tsaɛtin deg dduṛt, ur zmireɣ ara ad ssirmeɣ aṭas. Yerna, zriɣ mi ara ad ffɣen kan seg temsirt ur d-ttafen ara iman-nsen deg wennar ay deg ara sleɣmin iman-nsen, ad sxedmen ayen lemden. Ur telli teqbaylit deg yiberdan, ur telli deg leswaq, ur telli deg tilivizyu, ur yelli wanda … Tenna-iyi-d yiwet tnelmadt d taɛṛabt : “ Ula d tiqbayliyin ssneɣ d tijiratin-iw ttihint fell-i mi ara asent-iniɣ aql-iyi ɣɣareɣ tamaziɣt, qqarent-iyi-d akk : D acu ara txedmeḍ yes-s ? Tettḍeyyiɛeḍ kan lweqt-im ”. Mi ara d-tekk sɣur teqbayliyin ula ay nini. Ihi ur bɣiɣ ara ad asenfaṛ smeɣreɣ deg wallaɣ-iw. Ma yella deg ttesɛa wayyuren ssawḍen ad d-inin (yerna zemren ad t-arun) s teqbaylit ayen tteḥwijin medden deg tudert n kullass, s tefyirin timecṭuḥin, s umawal ur neffal ara i walef neɣ 1500 n wawalen : d ayen ifazen. I wakken ad zemren i weswir adday (minimal) am wa ilaq ad iyi-banen yiferdisen n tmussni ed wamek ara msetbaɛen. Deg yermuden-nni d win n uselmed n tira ay iyi-d-ibanen d ushil gar-asen imi yettabaɛ kan imenzayen imezwura n tira ed yilugan ara d-yekken seg tjeṛṛumt. Ma d amawal ad yettaf amkan-is deg yeskasiyen ed yiluɣma. Fell-asen ara d-nawi awal da.
Azrar n tjeṛṛumt :
S yisem ed tzelɣa n tilawt nezmer ad nebnu tafyirt ur nli amyag. Nezmer sakin am deg temsirt tamezwarut ad nebnu unti seg umalay, neɣ ad d-nekkes amalay seg wunti yebnan s umalay. Syin ad nɛeddi s isegtan. Yella wesget alugan : a… ==> i…en neɣ u… u…en. Maca mliɣ-asen isegtan nniḍen s yimedyaten. Ma nerna-d tanzeɣt n tuqqna nezmer ad nebnu tafyirt s tlata yismawen : amcic ed uɣerda d aɛdawen… Ad ters kan tenzeɣt n tuqqna ger sin yismawen ad d-tban tekti n umaruz. Yerna ad nfaṛes tagnit i wakken ad nsemgirred ger tenzeɣt n tuqqna ed tzelɣa n tilawt. Sakin d aglam kan ara d-neglem ilugan n lebni n umaruz. Wi banen. Ad nɛeddi sakin s iwṣilen n yisem. Ad issinen dinna imqimen yeqqnen s isem ed ulugen n tira ay ten-iteqqnen ɣer-sen s tezdit. Yuɣ lḥal ad ilin yemqimen ilelliyen ddan-d yakan deg umawal. Ad d-tas imir nnuba n wemyag.
Ad ilin yinelmaden mlalen-d imyagen yeftin deg yeskasiyen iwezzlanen ay nxeddem deg wermud n tenfalit timawit, neɣ deg yeḍrisen yezrin. Ad nezwir deg tseftit. Taseftit nexdem d tin n yemyagen isehlen at tlata tergalin ur nli tiɣra. Nerna-as kra n yemyagen ur nellugen am : ili, awi, ekk, ecc, nadi… Mi ḥefḍen tifelwiyin n tseftit nezmer ad nebnu tifyirin ay deg ara yilin yemyagen ed yismawen ed tenzaɣ. I wakken ad neddu yiwet yiwet, nezwar s tefyirt ay deg yella wemyag ed sin yismawen. Yiwen yisem d ameggay wayeḍ d asemmad i wakken ad d-tban yiwet tegnit ay deg yettarez yisem. Mi ara d-nernu tinzaɣ ad d-tban tis snat. Ma nerna-d amḍan ad d-tban tis tlata. S wakka ad fehmen melmi nettarez isem wamma amek neẓra yakan. Mi nezrew tinzaɣ nessedda-d iwṣilen-is. Nezmer sakin ad nɛeddi s iwṣilen n wemyag. Llan yemqimen llant tzelɣiwin n tnila. Imqimen ad ilin wusriden ed warusriden. Zwareɣ deg tzelɣiwin n tnila. Ɣas d ayen ur nelli deg taɛṛabt wala tafṛansist wala taglizit ssawḍen fehmen anamek-nsent d melmi laqent. Alugen n tira d ushil : d tuqqna s tezdit s amyag yeftin. Nqeddem sakin s imqimen usriden. Da am deg kra n tegnatin nniḍen nudaɣ ad asen-ssisehleɣ almad. Takti-a n usishel tessaweḍ-iyi ad as-ɛiwdeɣ leḥsab s teqbaylit i tlugant n tira ay nessexdam deg tiddukla Imedyazen. Tesfaq-aɣ-d temsalt-a ɣef waṭas n ttfaṣil n tira n tmaziɣt ay wumi nɛawed tamuli s wadda. Ad uɣaleɣ ad d-uɣaleɣ s annect-a deg taggara n umagrad maca ad d-bedreɣ kan amedya. Uqbel ad asen-geɣ tamsirt ɣef tenzaɣ deg teqbaylit, ufiɣ umuɣ-nsent meqqer melba lmeɛna acku llant tid yesɛan yiwen unamek ala asusru ay deg mgarrdent : d asusru ay ibeḍḍun taqbaylit deg tira. Amedya : di / deg / gg… yiwet-nsent. Ɣas ma ilaq ulugen n ususru, iban : deg + targalt [ di ]. Llant tiyaḍ : seg / si, ɣef / ef, ihi ti akk nemsefham deg tiddukla ad tent-nesdukel deg yiwet “Deg”, “Seg”. Am temsalt n yemqimen imeskanen : -agi / -ayi / -agini / -agikana / -aginikat… ṛuḥ tura kecc fru-tt. Ihi, nekk nniɣ-as lukan ad asen-d-ḍerḥeɣ agejdur-a n yemqimen, yili yiwen-nsen akk deg unamek, d aserwel kan ara ten-srewleɣ ɣef welmad n teqbaylit. Ihi deg tira sdukleɣ-ten akk deg talɣa tawezzlant : -a. Sakin mkul wa ad d-iɣer am wakken ay as-d-yehwa ma deg tira : yiwet talɣa kan. Ad nuɣal ihi s azrar-nni n tjeṛṛumt, mi d-newweḍ s imqimen usriden iwṣilen n wemyag. Nebḍa lxedma ɣef sin. Deg tmezwarut ad yili wemqim usrid d awṣil awḥid n wemyag. Mi lemden umuɣ n yemqimen usriden, ad nezrew tafyirt ay deg ara yeqqen s amyag wemqim usrid ed tzelɣa n tnila. Ad nsers sakin alugen n wemyezwer gar-asen ɣer tuqqna s amyag. Mi nfuk nɛedda s imqimen arusriden. Da daɣen, ma nura-ten akken ay ten-id-nneṭṭeq ad neccaṛ akufi acku ttbeddilen s wamek yettfak wemyag yeftin : ma d tiɣri neɣ d targalt. Netta ma nebɣa asishel, nezmer ad nessishel tira sakin ad neglem ilugan n usuru. S wakka umuɣ n yemqimen arusriden ara lemden ad yiwzil : ad ifsusen i welmad. Yerna amgirred deg ususru ur yewwi ur yerri deg tjeṛṛumt. S wakken ɣas ad arun : “ yefka-as ” ad t-id-ɣren s sshala : “ yefka-yas ” amqim d “as” daymen macci tikwal d “as” tikwak “yas” tikwal d “s”… Sakin ad nebnu tifyirin ay deg ara qqnen s amyag tlata yewṣilen : amqim usrid, amqim arusrid ed tzelɣa n tnila. Ad d-nesban daɣen ula da alugen n tuqqna s tezdit ed win n wemyezwer. Iferdisen nniḍen n tjeṛṛumt ur d-ssuturen ara ugar n ljehd ed leɛtab… Akken yebɣu yili d ahil ay yessawḍen xerṣum kra ad issinen llsisan imezwura ay yes ara bnun tafyirt s teqbaylit. Mazal ad d-nkemmel awal ɣef wezrar n umawal sakin ad d-nuɣal s inelmaden ed wayen lemden i wakken deg taggara ad tt-nekfu s wayen ay d-tewwi termit-a i tlugant n tira n tmaziɣt deg tiddukla imedyazen…
Azrar n umawal :
I wakken ad yecfu yiwen ɣef wawal ilaq ad t-yessexdam aṭas neɣ ad as-isell aṭas. Ihi deg wezrar n umawal lmeɛna macci deg wumuɣ n wawalen ara ḥefḍen yinelmaden d aḥfaḍ kan acku ɣas ad ten-ḥefḍen deg teswiɛt ad uɣalen ad ten-ttun. Sakin i wakken ad ilin wawalen ara lemden d wid ay ɣef ara cfun ilaq ad ilin d wid ara yezgen deg lehduṛ-nsen. S wakk-a ilaq ad ilin d awalen n wayen tteḥwijin medden s waṭas. Ɣas ad yili unelmad yeḥwaj ugar, ad yissin kan llsisan n tutlayt deg tjeṛṛumt ed tseftit sakin ad yissin ad inadi weḥd-s neɣ ad yesteqsi weḥd-s. Deg tazwara xemmeɣ s umuɣ n 1500 n wawalen : 1000 d ismawen ma 500 d imyagen ma neḥseb-d iferdisen yellan ya deg tjeṛṛumt d tizelɣiwin am tenzaɣ ed yimerna… Am wakken twalam nebda s tmawalt n twacult. Amawal yebḍa d taɣulin (domaines) : tawacult, tudert deg axxam, tamdint, taddart, agama, tafekka n wemdan, ismawen n dduzan d ijeqduṛen, lḥirfat, tikta, idles, zzhu, leɛwayed, tazmert… Ma yella d asexdem-nsen yettas-d deg tefyirin yettilin d imedyaten deg temsirin n tjeṛṛumt, n tseftit d yilugan n tira. Maca yella daɣen wayen ay asen-d-fkiɣ d umuɣen ad ten-issinen d timawalin timecṭuḥin : tamawalt n yiɣersiwen, tamawalt n ugama… Ad yili wemḍan n wawalen ay d-yeddan deg uselmed yejba i 2000. D ayen ay yis yezmer ad yebdu win yebɣan s tidet ad yemmeslay taqbaylit.
Ger wayen yessebɣasen ed wayen yessefcalen :
Asmi nebda, llan deg 13 yid-sen. Asmi nekfa aselmed gran-d tlata yinelmaden. Sin yergazen ed yiwet tmeṭṭut. Wiyaḍ ur kemmlen ara. Acuɣer ? Mer d yiwet ssebba kan ay yellan ad ḥebsen ɣef webrid. Netta macci akka ay teḍra. Mkul yiwen amek maca yiwen yiwen ay ttensaren. Tamsalt-a ssneɣ-tt yakan ama mi ɣriɣ ama mi sseɣreɣ. Cfiɣ ṛuḥeɣ deg 1998 ad d-ɣreɣ tasenselkimt s yedrimen. Nebda deg 25 yid-neɣ. Asmi d-yewweḍ ukayad negra-d ala deg 14. Leqraya deg tmurt tessnem-tt. Yiwen wass steqsaɣ inelmaden-iw n tesdawit, nniɣ-asen : “ I lukan ad awen-yini yiwen uɣalem s ixxamen-nwen ar taggara useggas tasem-d ad tawim aderdas ? Ad tqeblem ? ” Meṛṛa suɣen-d : “Iban !”. Daɣ nekni deg tmurt-nneɣ s umata, ɣas ad walin madden nnfeɛ deg welmad drus ara yefken leɛtab I yiman-nsen ad kemmlen amecwaṛ ar d awḍen…. Akk-a ay teḍra d kra seg yinelmaden-iw. Ma cfiɣ tamezwarut d tinna akken yebɣan ad as-tefhem i temɣart-is, wissen testeɛgez neɣ tɣil ad telmed s txatemt n Sidna Sliman. Sakin, tinna yellan s tadist, ɣas teẓwer, yusa-d unebdu, d ayyur n yulyu, tḥulfa s lqella n tezmert ur tkemmel ara. Yerna ur zmireɣ ara ad ẓreɣ s ttbut acku mkul wa d iɣeblan-is, mkul wa amek ay iga lxaṭer-is. ẓriɣ kan am deg termiyin yezwaren ta, d ayen yessefcalen acku nekk fkiɣ leɛtab i yiman-iw ama s uheyyi, ama deg usefhem yerna yebɛed wanseg ay d-ttaseɣ ad ten-sseɣreɣ. Mer macci d timeɣnest, tidet kan, am win yeskerkiren aɣyul deg tsawent. Ini kan seg tama nniḍen nniɣ-as deg wul-iw tlata-nni ay d-yegran stahlen ad kemmleɣ yid-sen ar taggara. Tamezwarut aselmed-nni am win ara yefken lɛahed ilaq ad t-iweffi tis snat mer ay ten-jjiɣ ɣur-i amzun texṣer-iten teqbaylit. Yerna ɣas ur as-sḥesbeɣ ara : d widen deg taggara ay d-yeḍḥan d inagan neɣ d amektal n termit-iw ma tessaweḍ neɣ ala. Tamezwarut mi ara waliɣ azal ay fkan i welmad n teqbaylit akken yebɣu yili d ayen yessefṛaḥen : d tidet ur gin ara akk akken “waɛṛaben” n Ldzayer maca lmeɛna zemren ad ilin widen ara yebɣun ad tt-lemden, ad tt-qadṛen. Tis snat llant tɣawsiwin ay d-lemdeɣ ɣef tmaziɣt sɣur win ḥesbeɣ d “Aɛṛab“ kan. Dɣa yella yiwen seg Jijel zgiɣ ttawiɣ-d yid-s iskasiyen ɣef temkant n tmaziɣt deg Ldzayer. Deg tmurt-nsen, ttmeslayen s taɛṛabt. Ḥessben iman-nsen d Aɛṛaben. Maca deg tantala-sen aṭas n wawalen n tmaziɣt. Qrib ayen akk yettilin deg wexxam aqdim deg tuddar-nsen mazal-it s tmaziɣt. Amawal n tlawin yemmuzeɣ kteṛ n win n yergazen. Yenna-iyi-d yiwen wass “ zemreɣ ad ak-d-afeɣ awalen n tmaziɣt deg tentala-nneɣ ur ten-tettafeḍ ara deg tentaliyin timaziɣin akk ”. Amek yeẓra ? Yenna-iyi-d yesteqsa. Win ara ten-id-yafen… d asenfaṛ yelhan i tesnilsit tamaziɣt. Nekk macci d lḥirfa-w maca wid teɛna temsalt s umata smenyafen ad d-nadin kan ayen yellan deg tektabin. Ladɣa imi netta s timmad-is yetthabi ad iṛuḥ ɣer din acku qrib seg wasmi ay d-teɣli rrehba ɣef tmurt ur iṛuḥ ɣer din. Ɣas akken d “Aɛṛaben”, at temdint sawalen-asen “Leqbayel”. Yenna-iyi-d ula d Ijijliyen n temdint mi ara ṛuḥen ɣer Msila, qqaren-asen at Msila : “ ṛahum jaw Leqbayel ”. Ziɣ armi tɣaḍ tentala-s inegren deg tmaneɣt, ur tt-ttmeslayen ara Yijijliyen n Lɛaṣima ay yefhem tettɣaḍ teqbaylit ineggren cwiṭ cwiṭ. Tanelmadt ay ikemmlen armi d taggara tessaweḍ ad tawi arraz deg ukayad n taggara. S wayen telmed tezmer ad tkemmel…
Lateṛ n termit deg tlugant n tira :
Seg wasmi bdan Leqbayel ttarun tutlayt-nsen ar ass-a mazal imurar n timawit ttarzen-ten-id ɣer deffir.
Deg wacu ? Mazal ar tura amur ameqqran n wid yettarun taqbaylit ttmalen ger cwiṭ ed waṭas ɣer tira ara asen-d-yesmektin tamsiselt (phonétique) amzun ilaq ilaq ad nettaru kan akken ay d-nessenṭaq. Netta macci d ta ay tawuri (fonction) n yilugan n tira. Ma ulac ddem kan agemmay ad d-teɣreḍ taqbaylit. D ilugan n tira ara yesduklen tutlayt, ara yerren tefyirt tettwafham, ara yesduklen ger madden tira… Azal n 40 yiseggasen ay-a segmi yebda lebni ed weskasi ɣef yilugan n tira. Ar ass-a mazal yettkemmil. Yella wanda cwiṭ cwiṭ yesseqrab-d weskasi tikta ta ɣer ta armi d-yeḍra lufeq meqqren ɣef ulugen. D ayen yezgan tura. Ɣas mazal ur nezmir ara d-nemmeslay ɣef tlugent yemmden n dima imi llan kra n ttsaṣil, ɣas drus-iten, ay deg mgarrdent tluganin yellan deg wenrar. Anseg ay d-yekka way-a ? Tamezwarut zik ulac n tsusut n ddula i irefden tamaziɣt. D imeɣnasen yettarun, d imussnawen n tutlayt ay yerẓan aqerru-nsen deg lḥif ed wurrif i wakken ad tesɛu tmaziɣt tira. Tis snat ɣas myussanen, wid ixedmen ɣef tira, tikwal mbaɛaden, tikwal ttemyasamen, tikwal macci ɣef yiwen llsas ay bnan tiluganin-nsen. Yerna tidet kan, nekni s Leqbayel mkul wa yeqqar d ibawen-iw kan ay yettewwan. Yuɣ lḥal ur sɛin leqbayel taɣennant ! Meɛna, simmal yettban-d wayen icerken ugar taqbaylit deg tira. Ayen ara tt-yesduklen ugar d takti tatrart ay d-yettawin kra n yilugan n tira seg tjeṛṛumt, tettas-d ẓẓayet i kra. Ma nuɣal ɣer termit-a, greɣ tamawt i wakken ad ssisehleɣ aselmed nezmer tikwal ad d-nekkes taɛkemt i tira akken ad tt-ibibb ususru. D acu d lmeɛna-s ? Lmeɛna-s nezmer s tjeṛṛumt ad neslugen tira i wakken ad yifsus wemḍan n yilugan n tira ɣas ad yennerni wemḍan n yilugan n ususru am deg tutlayin tatrarin. D ayen ay xedmeɣ deg uselmed-a sakin mi nemcawaṛ deg tiddukla, nufa d tidet d ayen inefɛen aselmed n teqbaylit ula i Leqbayel yerna ad d-yesban lebni n tutlayt s liser deg tjeṛṛumt sakin ad grin kra n yilugan n ususru : d tannumi kan. Ad d-awiɣ deg taggara kra n yimedyaten : Amezwaru : ur ilaq ara ad tbeddel tira n wemqim udmawan arusrid mi ara tbeddel tseftit : yenna-am, nnan-am, ad am-yini… macci : yenna-yam, nnan-am, a m-yini. Amedya wis sin ɣef tzelɣa n usiwel : Deg tira yiwet tzelɣa n usiwel kan ay yellan d “a”. Deg usuru llant snat : [a] , [ay]. Ma d alugen : a + tiɣri ==> [ ay ] / a + targalt ==> [ a ]. Amedya nniḍen d win n tseftit yessden : ad taru tseftit yessden s tussda n tergalt tis snat : kcem ==> keccem / bḍu ==> beḍḍu ɣas deg ususru : [ keččem ] / [ beṭṭu ]. Akken daɣen deg temsalt n weslugen n tira n wemqim amassaɣ “ay” akken ara t-nsemgirred ed tenzeɣt “ i ”. Wi d kra n yimedyaten wamma umuɣ ɣezzif…
Awal aneggaru :
Deg taggara n welmad nexdem akayad n taggara. Yeḥder unemhal n temkarḍit taɣelnawt, Mass Amine Zaoui ed kra n ikudar n useqqamu unnig n timmuzɣa, gar-asen Mass Hamid Bilek ed umaru amatu Mass Youcef Merahi. Ur tessaweḍ ara termit-a ad d-tili armi ay aɣ-d-ullent snat tsudiwin-a n ddula. S wacu ara nekfu awal ? Yiwet : wid yebɣan ad lemden lemden xersum ayen ara ten-yallen ad kemmlen. Tis snat, ma nufa-as-d i tmaziɣt tamkant ay yes ara tenfeɛ macci ala Leqbayel ay izemren ad tt-lemden. Tis tlata, tallalt n ddula tlaq, ɣas mazal txuṣṣ, nezmer ad nexdem s wayen yellan acku win ay tt-yebɣan yettnadi amek ma d win ay tt-yugin yeqqar kan ulamek.
Hamid OUBAGHA
( Tiddukla Tadelsant IMEDYAZEN)


c: text/html

text:
Tasnisnit Tamatut n Ugaraw
Tasnisnit Tamatut n Ugaraw (English : general circulation of the ocean, neɣ, Thermohaline circulation) d tasnisnit n w aman n ugaraw n uamaḍal. Tikli agi n w aman, tagel ɣer (depend) taẓɣelt yuk d tisent (salinity) n w aman, d ayen umi neqqar taneẓẓi n w aman (density). Di tasmuḍi n ugafa (north) d w anẓul (south) n umaḍal, aman ttismiḍen, ttubbun ar lqaɛ n ugaraw. Aman agi leḥḥun si ddaw n ugaraw n ufella. Aman agi s immal leḥḥun, s imal trennu teẓɣelt nsen. Dɣa ttalind ar tajumma (surface) n ugaraw, akken ad ezzin tikelt nniden ar ugafa d unẓul n umaḍal. Tiqit n w aman t-tezzid ar s amḍiq ines amenzu, ilas-as tamudi 2 000 iseggwasen.
Imasayen[beddel]
Snat n tɣawsiwin id imasayen af tikli yagi n w aman : Taẓɣelt, yuk d Tisent. Acku taneẓẓi tagel ɣersent. Ma ternu tazɣelt neɣ tisent (am deg gafa yuk d unẓul n umaḍal), trennu taneẓẓi. Ay agi, yeẓẓaẓay aman. Ɣaf ayen nni, iɣellin w aman ar lqaɛ n ugaraw. Ma at ader tazɣelt yuk d tisent, tettader taneẓẓi, dɣa ttifsusen w aman, ttalind ar tajumma n ugaraw.
Nfeɛ[beddel]
Tikli yagi n w aman nefɛent tagnawt, acku tettawi lḥamu seg tiɣwezza ig hman (tropic) ar ṭṭeṛf n umaḍal (poles). Yuk tettawi tasmuḍi si ṭṭeṛf n umaḍal ar tiɣwezza ig ḥman.

robotstxt: allowed

filter: keep


text:
Anfafad asenselkim
Anfafad asenselkim (virus informatique) d ahil. Ahil-a, yezmer ad t-id-yaru umessihel (programmeur). S tiddi n wenfafad-a, tettbeddil tikli tamagnut n uselkim, neɣ xerrben isalan yellan deg-s.
Amek ineṭṭeḍ unfafad? Anfafad ineṭṭeḍ-d seg berra i uselkim (aḍebsi, azeṭṭa), reffden-t wahilen yettwalḥayen (programmes qui s'executent), ahilen iqebblen aseɣzef (extention) .com, .exe neɣ .bat.
Anda ara naf anfafad? Di tsenselkimt, ifuyla (fichiers) bḍan ɣef sin yeḥricen:
- a/ ifuyla n yisefka (fichiers de données), amedya yeḍrisen.
- b/ ifuyla iteddun (fichiers qui s'executent), iqebblen aseɣzef .com, .exe, .bat.
Anfafad ineṭṭeḍ ifuyla iteddun; akken tiddin-nnsen, tgellu-d s tiddin n unfafad yellan deg-sen. Anfafad yezmer ad yeẓẓu deg ugzem usenker (secteur d'amorçage) n uḍebsi aquran (disque dur) neɣ yiḍebsiyen ilwayanen (disques souples, disquettes); akken ma yecɛel uselkim anfafad ad d-yaki. Ifuyla n yisefka ur d-ttawin ara infafaden, maca infafaden zemren ad sdermen isalan yella deg-sen.
Amek yebna unfafad? Ahil n wenfafad yebna ɣef 04 yeḥricen:
- 1/ asulu n unfafad (signature du virus): Asulu n unfafad d takbabt-ines (signature) neɣ d limara-s.
- 2/ ahil n tarrawt (programme de reproduction) : Tal tikelt ara yeddu wahil yuḍnen, uɣur yenṭeḍ wenfafad, aḥric-a ad d-yeddu. D aḥric-a ara d-yafen akk ifuyla ikesben aseɣzef .com, .exe, .bat, i wakken ad asen yefk limar-ines.
- 3/ ahil n usedrem (programme de destruction) : S weḥric-a i d-itekk usexreb i yufuyla yesɛan limara n unfafad.
- 4/ anaḍ n uneggez (instruction de saut): S wehric-a, anfafad ad yuɣal ɣer ufaylu amezwaru ideg yeẓẓa.
Ismawen n kra yinfafaden mechuren:
Vendredi 13: Anfafad-a iteffeɣ-d yal ass n lǧemɛa(ass n Sem) 13.
Datacrime: Anfafad-a iteffeɣ-d seld ass n 12 tuber.
Phantom: Anfafad-a inetted deg tecfawit (mémoire).
Virus 405: Anfafad-a isedram isalan n 405 itamḍanen (octets) imezwura n uḍebsi aquran.
Asuza: Anfafad yettili deg ugzem usenker.
Bloody : Anfafad-a iswaɣay agzem n usenker. Afafad-a iteffeɣ-d deg uwennez (reinitialisation) wis 128. Anfafad-a yettaru-d inez-ayi (message) « Bloody Jun 4 1989 », ass n tnekra deg Tienanmen, Pekin).
Jeddah : Anfafad-a irennu azal n 1475 atamḍan i yifuyla .com, .exe. Anfafad-a yettaččar tacfawit yeddren n unasiw (mémoire tompon du clavier clavier).
Zerohunt : Anfafad-a yettili deg tecfawit, d aḥerbebbu, yettbeddil amḍiq.
AMGELNFAFAD (anti-virus): Amgelnfafad d aseɣẓan (logiciel) i d-yettafen ahilen yuḍnen. D netta itekksen infafaden. Amgelnfafad isizdig ahilen yettwaɣen.
Kra n yimgelnfafaden: Virscan, Fprot, Unvirus, Scan, Pc 180, Virusafe, Norton, Vaccin, Novirus
Kra yiwellihen:
- amesten (protection) mgal tira deg yiḍebsiyen inaṣliyen.
- aḥraz n yifuyla deg yiḍebsiyen iseḥḥan
- asekyed (examiner), ma yella ccek, aḍebsi aquran d yiḍebsiyen ilwayanen.
- amesten n yifuyla yesɛan aseYzef .com, .exe, .bat, mgal tira.
- ur seqdacet ara iseɣẓanen n wurar (logiciels de jeux) uqbel asiked-nnsen s useɣẓan amgelnfafad.
- urwet i ugagzdem (téléchargement) n wahilen iteddun (executables)
- kkset afaylu command.com seg uẓar. Amek ara nekkes afaylu seg uẓar ?
Ad s-nbeddel isem (amedya com.moc), ad t-neffer deg zzmam nniden (amedya PROTEC) MD PROTEC COPY C:COMMAN.COM C:PROTECCOM.MOC REN COMMAND.COM SAUVCOM.BIN
Ad nernu ɣer ufaylu CONFIG.SYS, taladna(commande) : SHELL=C:PROTECCOMM.MOC /P Ad nernu ɣer ufaylu AUTOEXEC.BAT, taladna: SET COMPEC=C:PROTECCOM.MOC
- aḥraz n yifuyla .com, .exe mgal tira : Ad naru tasekkirt-a (procédure) :
ATTRIB +R *.COM ATTRIB +R *.EXE
Tamselyut[beddel]


text:
Agemmay agrigi
Agemmay agrigi d agemmay yettuseqdac di tira n tutlayt tagrigit segmi lqern wis 9 uqbel Ɛisa. Yekka-d uẓar-is seg ugemmay afiniqi.
Igrigiyen ṭṭfen agemmay afiniqi, beddlen isekkilen-is u rnan-t tiɣra (voyelles), yuɣ lḥal agemmay agrigi d agemmay amezwaru i yesɛan tiɣra.
Agemmay agrigi yettwura seg uzelmaḍ ɣer uyeffus. Yettubeddel geddac tikkwal u yefka-d aṭas n igemmayen : Alatini, Aqebṭi, Ssirilik... atg.
Agemmay[beddel]
Ṭṭabla deg ukessar tesskan isekkilen n ugemmay agrigi atrar, mkul asekkil yesɛa aẓari-is deg ugemmay afiniqi.
- Unicode 5.2 Agemmay agrigi


text:
Yidir
Yidir, isem-is unṣib Ḥamid Ceryat, d acennay Azwaw i ilulen deg useggas n 1949 deg At Laḥsen, di tama n At Yenni di tmurt n Leqbayel. D mmi-s umeksa, Yidir yeɣra tusnakal niqal ad yexdem deg weḥric n tamguri n Bitrul...maca (lamaɛna) yufa-d iman-is deg wannar n ccna. Deg 1973 i yebda amecwar-is s ugacur, imi yella d imeddzi n yiwet n tnaẓurt n ccna di Rradyu n teqbaylit. Icna-d imiren tazlitt-is yettwasen deg umaḍal A Baba-inu ba.
Kra iseggasen seld 1973, isufeɣ-ed aḍebsi ines amenzu, anda llant tuɣac izuznen acḥal n tsuta: A baba-Inu ba, Isefra, Ssendu, Azger, Muqleɣ,Zwitt rwitt, Cfiɣ, Azwaw, Tagrawla, Rrs-ed a yiḍes, Tiḍri n wegdud akw d Tamacahutt n tsekkurt. Deg useggas n 1979, isufeɣ-d aḍebsi-ines wis sin : A yarrac Nneɣ. Yeqqim azal n mraw kuz (14) iseggasen d amek i d-yerna aḍebsi wis krad, azwel-is : Inegmar neɣ Iṣeggaḍen n Tafat (Les Chasseurs de lumière) deg 1993. Maca deg 1986, yexdem yiwen n leqdic igerzen, imi isnejmaɛ-d kra n warrac imecṭaḥ di Franṣa, yessufɣ-ed yid-sen yiwen uḍebsi i yeqqimen deg umezruy n ccna azwaw, am uḍebsi n baba-inu ba. Aḍebsi isemma-yas: Taɣribt-iw akw d tarbaɛt n warrac Tiddukla.
Deg 1999, Yidir isekles aḍebsi-ines wis kuz, iwumi isemma: Timugat (Identités), anda i ittekka ucennay Azwaw Brahim Izri d unazur afranṣiw 'Maxime Le Forestier' d wiyaḍ am 'Manu Chao', 'Dan Ar Braz', Gnawa, d Zebda.
Deg useggas n 2002, isufɣ-d yiwen uḍebsi : sin igwemaḍ, yiwet n targit (Deux rives un rêve), ma di 2005, isufɣ-d aḍebsi: ger tazeqqa d wakal (Entre scène et Terre). Deg uneggaru aki iḥka-d yakw s tugniwin amecwar-is n ccna, di yal tazeqqa anda yecna, di kra n tmura.. yernad g asegwass n 2007 aḍebsi Fransa n tirmiwin (la France des couleurs)
Agbur
Tawilat uzawan n Yidir[beddel]
Deg uzawan n Yidir, aṭas n wallalen i iseqdac , ɣas ulamma Tajewwaqt tesɛa azal meqqren i izaden af wiyaḍ (imi Yidir yettureba-d ar yezwawen). Mi yella mecṭuh, ula d netta yekkat-itt akken iwata, yuɣ lḥal d tinna i d allal amenzu s wiyes i yebda yetturar aẓawan. Aẓawan i yeggar Yidir a naf deg-s imesla n ugambar (tagiṭart), tajewaqt d dderbuka. Imesla n tuɣac-is s teqbaylit, maca inumak-nsent d ameɣradan (n ddunit akk).
Isental n tuɣac n Yidir mgaraden, icennu af yinig -lɣerba- (ad d-nuɣal, wi' bɣyn, aɣrib), tameɣra (zwitt rwitt, azwaw, aya lxir inu, yelha wurar), cfata, aktay (cfiɣ, at zik, tagrawala), timucuha (baba-inu iba, tamacahutt n tsekkurt)... atg.
Tawila n uzawan n Yidir d icewwiqen i d-yesmektayen akal n lejdud, i-ɣ-d-iḥekkun af umezruy n yeZwawen akk d Tamazɣa s umata. Tuɣac n yidir ttakken-t sseglilizent ṣsura n win/tin i sent-isellen; senkarent-ed tamdanit (tujjma)deg wulawen. Ddeqs n tezlatin n Yidir iwumi ɛawden inaẓuren, mačči kan icennayen n Tmazɣa maca ula d iwerdanen. Ladɣa taɣuct-nni « Baba-inu ba» ɛawden-as ugar n 17 icennayen seg yal tama deg umaḍal.
Tisfifin akk d iḍebsiyen n Yidir[beddel]
Ger tazeqa d wakal (2005)[beddel]
De uḍebsi-ya n DVD, att-afem tudert d umecwar n Yidir di ccna, llant deg-s tugniwin d isura n tmeɣriwin, di yal tizeɣwiwin(tizeɣwa) anda i yecna, di yal tmura.
- Isefra
- Chfir
- Mliyi
- Abehri Tmeddit
- Ssendu
- A vava inouva
- Tizi Ouzou
- Azwaw
- Tamacaout
- Cteduyi
- Awah Awah
- Pourquoi cette pluie ?
- Zwitt Rwitt
Fransa n tirmiwin (2007)[beddel]
- Je viens de là où l'on m'aime (feat. Féfé & Leeroy)
- La France des couleurs
- Ce coeur venu d'ailleurs (feat. Noa)
- Marche sur Jérusalem (feat. Akhenaton)
- Lettre à ma fille (écrit par Grand Corps Malade et composée par Tanina la fille de Idir)
- Tout ce temps (feat. Zaho)
- Africa Taferka (feat. Tiken Jah Fakoly)
- Retour (feat. Sinik)
- Interlude (feat. Wallen)
- Ya Babba (feat. Wallen)
- Mama (feat. Danielito, Guizmo et Manu de Tryo)
- Sous le ciel de Marseille (feat. Kenza Farah)
- Afous (feat. Kore)
- Médailles en chocolat (feat Disiz La Peste)
- À mon père (feat. Nâdiya)
- Pèlerinage (feat. Oxmo Puccino)
- D'où je viens (feat. Rim'K & Sniper)
References[beddel]
- ↑ Idir - A Vava Inou Va (1976) - rateyourmusic.com
- ↑ Idir– Ay Arrac Nneɣ... - discogs.com
- ↑ Idir - Le Petit Village CD - cduniverse.com
- ↑ Idir - Les Chasseurs De Lumière - rateyourmusic.com
Tamselyut, Iseddagen & Izdayen Iberraniyen[beddel]
- asmel unisib n Yidir
- asmel n Radio France Inter
- Wikipedia' s tefranṣiṣt
- tameddurt n Yidir
- Tasemlilt tamezwarut sɣur R. Begnan


text:
1:1 Zik-nni, acḥal iberdan i d-ihdeṛ Sidi Ṛebbi seg yimi n lenbiya s țebcirat yemxalafen ;
1:2 ma deg ussan-agi yellan d ussan ineggura, yemmeslay-aɣ-d s Mmi-s, yerra kullec ger ifassen-is, yis i d-ixleq ddunit meṛṛa.
1:3 D nețța i d-isbeggnen ccbiha n tideț akk-d tmanegt tameqqrant n Sidi Ṛebbi akken tella, s tezmert n wawal-is i gbedd lsas n ddunit meṛṛa. Mi gessazdeg imdanen si ddnubat-nsen, yeṭṭef amkan n lḥekma deg igenwan ɣer tama tayeffust n Sidi Ṛebbi ;
1:4 yekka-d sennig n lmalayekkat, axaṭer Sidi Ṛebbi yefka-yas isem yugaren isem-nsent.
1:5 Anwa lmelk iwumi yenna Sidi Ṛebbi : Kečč d Mmi, d nekk i k-id-yefkan ɣer ddunit ass-a . Anwa lmelk i ɣef i d-yenna : Nekk ad iliɣ d Baba-s, nețța ad yili d Mm i.
1:6 Asmi i d-yefka amenzu ɣer ddunit yenna-d : L malayekkat meṛṛa n Sidi Ṛebbi ad seǧǧdent zdat-es a t-ɛebdent.
1:7 Yenna-d daɣen ɣef lmalayekkat : Yesseqdac lmalayekkat-is am aḍu, iqeddacen-is am uḥeǧǧaǧu n tmes .
1:8 Ma ɣef Mmi-s yenna-d : Amkan n lḥekma-k a Ṛebbi ibedd i dayem, t azmert n tgeldit-ik, ț-țazmert taḥeqqit.
1:9 Tḥemmleḍ lḥeqq tkeṛheḍ lbaṭel, daymi a Ṛebbi, Illu-inek , idhen aqeṛṛuy-ik s zzit n lfeṛḥ, isbedd-ik d agellid, d k ečč i gextaṛ ger yeṛfiqen-ik.
1:10 Yerna yenna : D kečč a Ṛebbi i gessersen lsas n ddunit si tazwara, d ifassen-ik i gfeṣṣlen igenwan ;
1:11 nutni ad fnun ma d kečč aț-țdumeḍ , ad uɣalen meṛṛa d iqdime n am llebsa taqdimt,
1:12 a ten-tbeddleḍ a m akken tețwabeddal llebsa, a ten-tețleḍ am ubeṛnus, ma d kečč ur tețbeddileḍ ar a, ussan-ik ur țfakan ara .
1:13 Anwa lmelk iwumi yenna : ?ṭef amkan n lḥekma ɣer tama-w tayeffust, alamma rriɣ-ed iɛdawen-ik seddaw n iḍaṛṛen-ik ?
1:14 D acu-tent lmalayekkat ? D leṛwaḥ iqeddcen ɣef Sidi Ṛebbi, i d-ițceggiɛ iwakken ad ɛiwnent wid iwumi i d-yețțunefk leslak n Sidi Ṛebbi, d lweṛt !
2:1 ?ef wayagi, ilaq a neṭṭef deg uselmed n tideț i nesla, a t neḥrez iwakken ur nțeffeɣ ara i webrid.
2:2 Imeslayen i d-wwint lmalayekkat sɛan azal, kra n win ur neqbil ara, ur netbiɛ ara imeslayen-agi yuklal lɛiqab,
2:3 amek ara nemneɛ ma yella ur neḥsib ara leslak ameqqran yecban wagi ? Leslak-agi i d-ibecceṛ Ssid-nneɣ si tazwara, ɛawden-aɣ-t-id daɣen wid i s-yeslan.
2:4 Sidi Ṛebbi ibeggen-ed tideț n cchada-nsen s licaṛat d lbeṛhanat d waṭas n leɛǧayeb akk-d tezmert n Ṛṛuḥ iqedsen, akken yella di lebɣi-ines.
2:5 Mačči i lmalayekkat iwumi yefka Sidi Ṛebbi lḥekma ɣef ddunit i d-iteddun i ɣef d-nețmeslay.
2:6 Yella win i d-icehden ɣef wayagi di tira iqedsen, yenna-d : D acu-t wemdan iwakken a t-id-temmektiḍ , a d-terreḍ ddehn-ik ɣuṛ-es ; d acu-t mmi-s n wemdan iwakken a d-telhiḍ yid-es ?
2:7 Terriḍ-t seddaw n lmalayekkat i kra n lweqt , mbeɛd tefkiḍ-as lqima d lɛezz,
2:8 terriḍ kullec seddaw iḍaṛṛen-is. Mi gerra Sidi Ṛebbi kullec seddaw iḍaṛṛen-is, yefka-yas ad iḥkem ɣef kullec ; ladɣa urɛad nwala tura yeḥkem ɣef kullec.
2:9 Lameɛna Ɛisa, win akken yerra Sidi Ṛebbi seddaw n lmalayekkat i kra n lweqt, nețwali-t tura di tmanegt-is yeččuṛ d lɛezz ɣef ddemma n leɛtab n lmut-is ; s ṛṛeḥma n Sidi Ṛebbi i gemmut ɣef yemdanen meṛṛa.
2:10 Sidi Ṛebbi i d-ixelqen kullec yerna kullec d ayla-s, yehwa-yas ad issiweḍ ccan n Ɛisa amsellek n yemdanen ɣer lekmal, mi t-id isɛedda si leɛtab ameqqran, iwakken a d-yawi aṭas n yemdanen ɣer lɛaḍima-s ;
2:11 axaṭer Sidna Ɛisa i gṣeffun si ddnub akk-d wid i gețwaṣeffan, yiwen i ten-id-ifkan. Daymi ur yessetḥa ara yis-sen, isemma-yasen « atmaten-is »
2:12 mi genna : A d beccṛeɣ isem-ik i watmaten-iw, a k-ḥemdeɣ di tlemmast n tejmaɛt n watmaten .
2:13 Yenna daɣen : Ad țekleɣ ɣef Sidi Ṛebbi . Yerna yenna : Aql-iyi nekk d warrac i yi-d-ifka Sidi Ṛebbi.
2:14 Imi arrac-agi țwaxelqen s weksum d idammen, ula d nețța yusa-d s ṣṣifa n wemdan iwakken ad iɣleb s lmut-is Cciṭan, win akken iḥekkmen ɣef lmut,
2:15 ad ikkes lxuf i wid akk yezgan d aklan seddaw uzaglu n lmut, a ten-isellek ;
2:16 axaṭer ur d-yusi ara ad iɛiwen lmalayekkat meɛna yusa-d ad iɛiwen tarwa n Sidna Ibṛahim.
2:17 Daymi i s-ilaq a d-yas s ṣṣifa n wemdan am atmaten-is iwakken ad yuɣal d lmuqeddem ameqqran i ɣef yella lețkal, yeččuṛen d ṛṛeḥma, ad iqdec ɣef Sidi Ṛebbi seg ul yerna ad ikkes ddnubat n yemdanen meṛṛa.
2:18 Imi nețța s yiman-is yenneɛtab deg ujeṛṛeb, yezmer ad iɛiwen wid ara yețțujeṛben.
3:1 Ihi ay atmaten yețwaxtaṛen, a wid iwumi i d-yessawel Sidi Ṛebbi aț-țweṛtem tageldit n igenwan, sserset tamuɣli-nwen ɣef Ɛisa, lmuqeddem ameqqran i d-iceggeɛ Sidi Ṛebbi i ɣef nețcehhid.
3:2 Yexdem lebɣi n win i t-id iceggɛen am akken i gexdem Sidna Musa i wexxam n Sidi Ṛebbi.
3:3 ?-țideț Sidna Ɛisa yesɛa ccan akteṛ n Sidna Musa, imi win yebnan axxam, d nețța i gesɛan ccan akteṛ n wexxam yebna.
3:4 Axaṭer yal axxam yella win i t-yebnan, ma d win i d-ixelqen kra yellan, d Sidi Ṛebbi.
3:5 Sidna Musa yexdem ayen i glaqen a t-yexdem, yella am uqeddac ɣef wexxam n Sidi Ṛebbi iwakken a d ibeggen ayen ara d-ițțubeccṛen sya ɣer zdat.
3:6 Ma d Lmasiḥ yexdem ayen i glaq a t-yexdem, yesbedd-it am Mmi-s, d aqeṛṛuy n wexxam-is ; d nukni i d axxam-is ma yella neṭṭef, neṣbeṛ yerna nețkel deg wayen i nessaram.
3:7 ?ef wannect-a i d-yenna Ṛṛuḥ iqedsen : Ass-a ma yella teslam i taɣect n Sidi Ṛebbi,
3:8 ur sɣaṛayet ara ulawen-nwen am wasmi i jehlen lejdud-nwen m'akken i yi-sserfan deg unezṛuf
3:9 anda ɛeṛden ad iyi-jeṛṛben ɣas akken walan lecɣal akk i xedmeɣ di ṛebɛin iseggasen.
3:10 ?ef wayagi i rfiɣ ɣef lǧil-agi , dɣa nniɣ : Ulawen-nsen beɛden fell-i, zgan ɛeṛqen, ugin ad fehmen iberdan-iw.
3:11 Seg wakken i rfiɣ, gulleɣ ur kcimen asteɛfu-inu.
3:12 Ay atmaten, ḥadret ad yili gar-awen win ara yesseɣṛen ul-is, ara yeǧǧen cceṛ ad izdeɣ deg-s alamma issufeɣ-it i webrid n Sidi Ṛebbi yeddren.
3:13 ?emyenhut wway gar-awen yal ass, skud nezmer a d-nini « ass-a » am akken i gura di tira iqedsen iwakken yiwen deg-wen ur t-ițkellix ddnub, ur yesɣaṛay ul-is.
3:14 Ma yella neṭṭef alamma ț-țaggara di liman-nni i nesɛa di tazwara, akka ara nțekki di Lmasiḥ,
3:15 akken yura di tira iqedsen : Ass-a ma yella teslam i taɣect n Sidi Ṛebbi, ur sɣaṛayet ara ulawen-nwen am asmi i jehlen lejdud-nwen deg unezṛuf.
3:16 Anwa-ten wid i gjehlen ɣer Sidi Ṛebbi mi slan i taɣect-is, mačči d wid i d-yessufeɣ Sidna Musa si tmurt n Maṣer ?
3:17 Anwi i ɣef yerfa Sidi Ṛebbi azal n ṛebɛin n iseggasen, mačči d wid idenben i gessenger deg unezṛuf ?
3:18 Anwa-ten wid i ɣef yeggul ur kcimen amkan anda ara steɛfun, mačči d wid i t-iɛuṣan ?
3:19 Nwala ur kcimen ara ɣer westeɛfu n Sidi Ṛebbi axaṭer ugin ad amnen yis.
4:1 Skud mazal nezmer a nekcem ɣer westeɛfu i ɣ-yewɛed Sidi Ṛebbi, ilaq a naggad ur aɣ-ițfat ara lḥal, iwakken yiwen deg-wen ur s-yeqqaṛ ḍelmeɣ, iɛedda lweqt ur zmireɣ ara ad kecmeɣ.
4:2 Axaṭer lexbaṛ-agi n lxiṛ i ɣ-d ițțubeccṛen, d lexbaṛ-nni i d ițțubeccṛen i lejdud-nneɣ, lameɛna ur stenfɛen ara seg-s axaṭer mi s-slan ur t-qbilen ara.
4:3 Ma d nukni i t-iqeblen a nekcem ɣer westeɛfu-yagi i ɣef d-yenna Sidi Ṛebbi : Deg wurrif i deg lliɣ, gulleɣ ur kcimen asteɛfu-inu . Sidi Ṛebbi yenna-d akka ɣas akken ifuk lecɣal-is seg wasmi i gexleq ddunit,
4:4 akken yura di tira iqedsen ɣef wass wis sebɛa : Sidi Ṛebbi yesteɛfa deg wass wis sebɛa seg wayen akk yexdem .
4:5 Yura daɣen : D lmuḥal ad kecmen ɣer westeɛfu-inu.
4:6 Imezwura i geslan i lexbaṛ-agi n lxiṛ ur kcimen ara ɣer westeɛfu yagi axaṭer ur t-qbilen ara, meɛna yella wamek ara kecmen wiyaḍ.
4:7 Aṭas n leqṛun mbeɛd, Sidi Ṛebbi yemmeslay-ed ɣef wass nniḍen iwumi i gsemma « ass-a » mi d-yenna seg yimi n Sidna Dawed : ( am akken yura iwsawen ) Ass-a ma yella teslam i taɣect-is ur sɣaṛayet ara ulawen-nwen.
4:8 Lemmer nnbi Yacuɛa yessaweḍ lejdud-nneɣ ɣer wemkan n westeɛfu, tili Sidi Ṛebbi ur d-yețmeslay ara ɣef wass nniḍen n westeɛfu.
4:9 Ar ass-a yeqqim-ed wass n westeɛfu i wegdud n Sidi Ṛebbi.
4:10 Axaṭer win ara ikecmen deg westeɛfu n Sidi Ṛebbi ad isteɛfu daɣen si lecɣal-is am akken yesteɛfa nețța.
4:11 A newwet ihi amek ara nekcem ɣer westeɛfu-agi, a nḥader akken ur iɣelli yiwen am wegdud n wat Isṛail iɛuṣan Sidi Ṛebbi deg unezṛuf.
4:12 Axaṭer awal n Sidi Ṛebbi d awal n tudert yesɛan tazmert, qeṭṭiɛ akteṛ n ujenwi yesɛan snat n leǧwahi qeṭṭiɛen, ikeččem armi d lqaɛ n teṛwiḥt d ṛṛuḥ, armi d ger lemfaṣel d wadif, yețbeggin-ed ixemmimen n wul d wayen yețḥussu wemdan.
4:13 Ulac ayen yeffren zdat Sidi Ṛebbi deg wayen akk i d-ixleq, kullec iban-ed ɛinani zdat win ara ɣ-iḥasben.
4:14 Imi d Ɛisa Mmi-s n Ṛebbi i nesɛa d lmuqeddem ameqqran, nețța i gzemren i kullec, i gzegren igenwan ɣer Sidi Ṛebbi, ilaq-aɣ ihi a neḥrez ayen i nețbecciṛ ɣef liman-nneɣ.
4:15 Axaṭer lmuqeddem ameqqran i nesɛa mačči d win ur nezmir ara a d-yiḥnin fell-aneɣ m'ara ɣ-iwali necceḍ, imi nețța daɣen yețțujeṛṛeb deg wayen yellan, am nukni, meɛna ur yeɣli ara di ddnub.
4:16 A nețkel ihi, a nqeṛṛeb ɣer Sidi Ṛebbi anda tella ṛṛeḥma iwakken a naf ssmaḥ, a ɣ-iɛiwen di lweqt ilaqen.
5:1 Yal lmuqeddem ameqqran yețwaxtaṛ-ed iwakken ad iqdec ɣef Sidi Ṛebbi ɣef ddemma n yemdanen, ad yețqeddim lewɛadi d iseflawen ɣef ddemma n ddnubat nsen.
5:2 Yezmer ad ifhem wid ur nessin ara akk-d wid iḍaɛen, imi ula d nețța s yiman-is ur yeǧhid ara, yezmer ad yeɣleḍ.
5:3 Ihi ɣef lǧehd-agi i t-ixuṣṣen i glaq ad yefk iseflawen ɣef yiman-is nețța akk-d yemdanen nniḍen ɣef ddemma n ddnubat-nsen.
5:4 Yiwen ur izmir ad yeṭṭef amkan n lmuqeddem ameqqran ma yella mačči d Sidi Ṛebbi i t-id-isbedden, am akken i gesbedd nnbi Haṛun.
5:5 Akka daɣen Lmasiḥ, mačči d nețța i gesbedden iman-is d lmuqeddem ameqqran lameɛna d Sidi Ṛebbi i t-isbedden mi s-yenna : Kečč d Mmi, d nekk i k-id-yefkan ɣer ddunit ass-a .
5:6 Yenna-yas daɣen : Sbeddeɣ-k aț-țiliḍ d lmuqeddem i dayem am akken i sbeddeɣ Malxisadeq.
5:7 Asm'akken yella Lmasiḥ di ddunit s ṣṣifa n wemdan, acḥal i gedɛa, acḥal i gḥellel s nnhati d imeṭṭawen Sidi Ṛebbi i gzemren a t-isellek si lmut. ?ef ddemma n ṭṭaɛa-ines, yețwaqbel.
5:8 ?as akken d Mmi-s n Ṛebbi i gella, yelmed ṭṭaɛa s leɛtab i gɛeddan fell-as.
5:9 S wakka i gewweḍ ɣer tmanegt tameqqrant, yuɣal d abrid n leslak n dayem i wid akk i s-yețțaɣen awal.
5:10 Sidi Ṛebbi isbedd-it ad yili d lmuqeddem ameqqran am akken i t-yella Malxisadeq.
5:11 Nezmer a d-nernu aṭas ɣef wannect-agi meɛna d ayen i weɛṛen i wsefhem, axaṭer tweɛṛem i lefhama.
5:12 Ilaq acḥal ayagi segmi i tuɣalem d iselmaden, kunwi atan mazal teḥwaǧem win ara wen-islemden lumuṛ imezwura n wawal n Ṛebbi ; ur tezmirem ara i weɣṛum, mazal-ikkun teḥwaǧem ayefki.
5:13 S kra n win mazal i teṭṭeḍ, d llufan i gella, ur yessin ara ad yextiṛ ger wayen yelhan d wayen n diri.
5:14 Ma d win meqqren yezmer ad yečč ayen yeseḥḥan, imi i gjeṛṛeb, yessen ad yextiṛ ger wayen yelhan d wayen n diri.
6:1 Ur ilaq ara a neqqim kan deg wayen nelmed di tazwara ɣef wawal n Lmasiḥ. Ilaq-aɣ a neddu ɣer zdat a nesnekmal almud-nneɣ, mbla ma nɛawed-ed i lsas s wadda ɣef wayen yeɛnan : nndama ɣef lecɣal n diri i gețțawin ɣer lmut, liman di Sidi Ṛebbi,
6:2 ayen yeɛnan aɣḍas akk-d țrusi n ifassen, ḥeggu n lmegtin neɣ lḥisab aneggaru.
6:3 D ayen ara nexdem ma iserreḥ-aɣ Sidi Ṛebbi.
6:4 Ma d wid i d-yusan ɣer tafat, i gessefhem Ṛṛuḥ iqedsen, i gɛerḍen lbaṛakat n Ṛebbi,
6:5 lbenna n wawal-is akk-d tezmert n ddunit i d-iteddun,
6:6 ma yella ṭṭaxṛen i webrid n Ṛebbi ulamek ara d-uɣalen imi țɛawaden asemmeṛ i Mmi-s n Ṛebbi, sseɣlayen di lqima-s zdat yemdanen.
6:7 Akal yeṛwan aman i d-yețțaken lerẓaq i wid i t-izerɛen, lbaṛaka n Sidi Ṛebbi tețrusu-d fell-as.
6:8 Meɛna ma yella yefka-d isennanen d ubuneqqaṛ, d akal ur nesɛi azal, ad ițwanɛel yerna qṛib a s-ceɛlen times.
6:9 ?as ma nețmeslay-ed akka a wid eɛzizen, nețkel fell-awen d abrid yelhan i tewwim, d win ara kkun isellken.
6:10 Sidi Ṛebbi d bab n lḥeqq, ur itețțu ara lecɣal-nwen d leḥmala nwen ɣef ddemma n yisem-is akk-d lxiṛ i mazal txeddmem-t i watmaten di liman.
6:11 Nebɣa ihi yal yiwen deg-wen ad iṭṭef deg webrid-agi alamma ț-țaggara iwakken aț-țawḍem ɣer wayen i tessaramem.
6:12 Ur țțilit ara d imeɛdazen meɛna ɛandet wid iweṛten s liman d ṣṣbeṛ nsen lweṛt i gewɛed Sidi Ṛebbi.
6:13 Asmi i gefka Sidi Ṛebbi lɛahed i Sidna Ibṛahim, yeggul s yixef-is, axaṭer ulac win yellan sennig-es,
6:14 dɣa yenna : Gulleɣ a k-barkeɣ, ad sseftiɣ dderya-k.
6:15 Akka ihi Sidna Ibṛahim yeṣbeṛ yuṛǧa armi i t-id-yewweḍ wayen i s-yewɛed Sidi Ṛebbi.
6:16 Imdanen țgallan s wayen i ten-yugaren, s limin i ferrun tilufa ;
6:17 daymi i geggul Sidi Ṛebbi i wid ara iweṛten ayen i sen-yewɛed, iwakken a d-ibeggen belli ur yețbeddil ara ṛṛay.
6:18 Lɛahed-agi i d-yefka Sidi Ṛebbi akk-d limin i geggul d ayen ur nețbeddil yerna ur yezmir ara a ten-inkkeṛ. Ma d nukni yeddurin ɣuṛ-es, d annect-agi i ɣ-isseǧhaden a neṭṭef mliḥ deg usirem i ɣ-d ițțunefken.
6:19 Asirem-agi d ayen yeṭṭfen tudert-nneɣ am umextaf ( tnejga ) yeṭṭfen lbabuṛ, yețɛedday akkin i leḥjab ɣer wemkan iqedsen,
6:20 anda akken yekcem Ssid-nneɣ Ɛisa d amezwaru, ɣef ddemma-nneɣ yuɣal d lmuqeddem ameqqran i dayem akken yella Malxisadeq.
7:1 Malxisadeq-agi yella d agellid n Salem, d lmuqeddem n Sidi Ṛebbi ɛlayen. D nețța i gemmugren Sidna Ibṛahim mi d-yuɣal seg umenɣi i deg yeɣleb igelliden nniḍen, iwakken a t-ibarek.
7:2 I nețța i gefka Sidna Ibṛahim amur wis ɛecṛa n wayen akk i d-yerbeḥ seg umenɣi. Malxisadeq lmeɛna n yisem-is « agellid n lḥeqq », yețțusemma daɣen agellid n Salem yeɛni « agellid n lehna ».
7:3 Ur neẓri ara anwa i d baba-s neɣ anta i d yemma-s, ur nessin tajaddit-is, ur neẓri melmi i glul neɣ melmi i gemmut. Yella d lemtel n Mmi-s n Ṛebbi, yeqqim d lmuqeddem i dayem.
7:4 Walit acḥal meqqeṛ ccan n win iwumi yefka Sidna Ibṛahim leɛcuṛ seg wayen i d-yerbeḥ deg umenɣi.
7:5 At Lewwi yellan d lmuqedmin, țțawin leɛcuṛ ɣef wat Isṛail yellan d atmaten-nsen akken i d-tenna ccariɛa, ɣas akken ula d nutni ț-țarwa n Sidna Ibṛahim.
7:6 Ma d Malxisadeq ur nelli ara n at Lewwi, yewwi leɛcuṛ s ɣuṛ Sidna Ibṛahim yerna iburek-it.
7:7 Mbla ccekk win yețbaraken yugar win yețțubarken.
7:8 At Lewwi-agi yețțawin leɛcuṛ, d imdanen yețmețțaten, ma d Malxisadeq d win i ɣef d-nnant tira iqedsen : Mazal idder.
7:9 Nezmer ihi a d-nini belli Lewwi yețțawin leɛcuṛ ɣef wat Isṛail, yefka leɛcuṛ i Malxisadeq uqbel a d-ilal s ufus n Sidna Ibṛahim yellan si lejdud-is ;
7:10 axaṭer asmi yemmuger Malxisadeq Sidna Ibṛahim, Lewwi urɛad d-ilul.
7:11 Ccɣel i xeddmen lmuqedmin n at Lewwi, d lsas n ccariɛa yețțunefken i wegdud n wat Isṛail ; meɛna lemmer yennekmal ccɣel-agi, acuɣeṛ ihi ara d-yili lmuqeddem nniḍen am Malxisadeq mačči am Haṛun n at Lewwi ?
7:12 Ma yella ccɣel i xeddmen lmuqeddmin n at Lewwi yuɣal di rrif, ihi ula d ccariɛa aț-țuɣal di rrif.
7:13 Axaṭer Ssid-nneɣ, ur d-yekki ara seg wedrum n at Lewwi, meɛna yekka-d seg wedrum nniḍen. Adrum-nni ulac deg-s ula d yiwen n lmuqeddem i gqedcen deg wudekkan n iseflawen.
7:14 Ihi neẓra belli Ssid-nneɣ yeffeɣ ed seg wedrum n Yahuda, yerna Sidna Musa ur d-yenni ara a d-yeffeɣ lmuqeddem seg wedrum agi.
7:15 Yella wayen i d-ibeggnen annect agi, axaṭer yeffeɣ-ed lmuqeddem nniḍen yecban Malxisadeq.
7:16 Mačči d ccariɛa i t-yerran d lmuqeddem meɛna yuɣal d lmuqeddem s tezmert n tudert ur nețfaka ;
7:17 imi yura fell-as : Kečč d lmuqeddem i dayem am Malxisadeq.
7:18 Lameṛ aqdim yeɛnan lmuqedmin yețwabeddel, axaṭer ixuṣṣ yerna ur yenfiɛ ara.
7:19 Ccariɛa n Musa ur tezmir ara a ɣ-terr d iḥeqqiyen zdat Sidi Ṛebbi, meɛna yella yiwen usirem s wayes ara nqeṛṛeb ɣuṛ-es ;
7:20 yerna ayagi yedṛa-d s limin n Sidi Ṛebbi, mačči am at Lewwi yuɣalen d lmuqedmin mbla limin ;
7:21 ma d Sidna Ɛisa yesbedd-it Sidi Ṛebbi s limin mi s-yenna : Sidi Ṛebbi yeggul ur yeḥnit aț-țiliḍ d lmuqeddem i dayem .
7:22 Ɛisa, d nețța i ɣ-iḍemnen lɛahed yifen amezwaru.
7:23 Aṭas seg wat Lewwi i gellan d lmuqedmin axaṭer lmut ur ten-tețțaǧa ara ad dumen di ccɣel-nsen ;
7:24 ma d Sidna Ɛisa, d win yețdumun, ur yuḥwaǧ ara a d-yeǧǧ lxedma-s n lmuqeddem i wayeḍ.
7:25 Daymi i gezmer ad isellek di mkul lweqt wid akk yețqeṛṛiben ɣer Ṛebbi s yisem-is, imi nețța yedder i dayem, ideɛɛu fell-asen ɣer Sidi Ṛebbi.
7:26 D wagi i d lmuqeddem ameqqran i ɣ-ilaqen, d imqeddes, d azedgan, ur yesɛi ara lɛib, yemxalaf d imdanen idenben yerna ițwarfed sennig igenwan.
7:27 Ur yeḥwaǧ ara ad yefk iseflawen am lmuqedmin nniḍen ɣef ddnubat-is neɣ ɣef wid n wegdud, lameɛna yefka iman-is d asfel yiwet n tikkelt kan ɣef ddemma n ddnubatnneɣ.
7:28 Lmuqedmin imeqqranen i d tesbeddad ccariɛa, d irgazen ixuṣṣen di lǧehd, ma d win i gesbedd Sidi Ṛebbi s limin deffir ccariɛa, d Mmi-s i gessaweḍ ɣer tezmert tameqqrant i dayem.
8:1 Deg wayen akk i d-nenna atan wayen yesɛan azal : Lmuqeddem nneɣ ameqqran yeṭṭef amkan n lḥekma ɣer tama tayeffust n Sidi Ṛebbi di tgelda n igenwan.
8:2 Ixeddem ccɣel-is n lmuqeddem ameqqran deg wemkan iqedsen n tideț i gebna Sidi Ṛebbi, mačči d win i bnan yemdanen.
8:3 Yal lmuqeddem sbedden-t iwakken ad yețqeddim lewɛadi d iseflawen, daymi i s-ilaq ula d nețța ad yesɛu ayen ara iqeddem ;
8:4 lemmer Lmuqeddem-nneɣ ameqqran di ddunit i gella, ur yezmir ara ad yili d lmuqeddem nețța ur nelli ara seg wat Lewwi, imi llan wid yețqeddimen lewɛadi akken i d-tenna ccariɛa.
8:5 Ccɣel i xeddmen lmuqedemin agi d lemtel, d ccbiha n wayen yellan deg igenwan. Mi gekker Sidna Musa ad isbedd aqiḍun n temlilit, Sidi Ṛebbi yenna yas : -- Muqel ! Xdem kullec am lemtel i k-d-ssekneɣ deg wedrar.
8:6 Meɛna tura Lmasiḥ yețțunefk as-d ccɣel yugaren wagi s waṭas, d nețța i d amcafeɛ-nneɣ ɣer Sidi Ṛebbi di leɛqed yifen amezwaru, ibedden ɣef lweɛd iṣeḥḥan.
8:7 Lemmer leɛqed amezwaru ur ixuṣṣ ara tili ur d-yețțili ara wayeḍ.
8:8 Axaṭer asmi i glum Sidi Ṛebbi ɣef wegdud-is yenna : A d-asen wussan i deg ara sbeddeɣ leɛqed ajdid akk-d wegdud n Isṛail d wegdud n Yahuda.
8:9 Ur yețțili ara am leɛqed-nni i xedmeɣ d lejdud-nsen asmi i sen-ṭṭfeɣ afus s sufɣeɣ-ten-id si tmurt n Maṣer , imi nutni ur ṭṭifen ara di leɛqed-inu ula d nekk ǧǧiɣ-ten.
8:10 Atan leɛqed ara sbeddeɣ gar-i d wegdud n Isṛail. A wen-iniɣ : M 'ara ɛeddin wussan-agi, a sen-sfehmeɣ lumuṛat-inu, a ten-skecmeɣ deg wulawen-nsen, ad iliɣ d Illu-nsen, ad ilin d agdud-iw.
8:11 Deg ussan-nni, yiwen ur yeqqaṛ i wayeḍ neɣ i gma-s « issin Sidi Ṛebbi » axaṭer ad iyi-issinen meṛṛa seg umeẓyan ar umeqqran.
8:12 A sen-semmḥeɣ ddnubat-nsen, ur ten-id-țmektayeɣ ara.
8:13 Imi d-yehdeṛ ɣef leɛqed ajdid, leɛqed amezwaru yuɣal d aqdim ; ayen yellan d aqdim qṛib ad ițwakkes.
9:1 Leɛqed amezwaru yesɛa leqwanen yesɛan daɣen amkan anda ɛebbden Ṛebbi.
9:2 Axaṭer sbedden yiwen uqiḍun n temlilit i deg llan sin imukan : Deg umkan amezwaru yețțusemman amkan iqedsen, yella lmeṣbeḥ akk-d ṭṭabla anda yețrusu weɣṛum yețțunefken d lweɛda.
9:3 Deg umkan-agi iqedsen yella yiwen n leḥjab ifeṛqen amkan iqedsen d umkan iqedsen nezzeh,
9:4 tella dinna lḥila n ddheb i deg sseṛɣayen lebxuṛ akk-d usenduq n leɛqed iṛuccen s ddheb. Zdaxel n usenduq-agi yella uɛekkaz-nni n Haṛun yeǧǧuǧgen, illa daɣen aqbuc iččuṛen ț-țamanna akk-d teblaḍin i deg uran lumuṛat n Sidi Ṛebbi.
9:5 Sufella n usenduq-agi rsent snat n lmeṣnuɛat imetlen lmalayekkat, ɣumment s tili n wafriwen-nsent amkan-nni i țṛuccun s idammen n iseflawen i leɛfu n ddnubat. Mačči tura i d lweqt i deg ara d-nemmeslay ɣef wayagi meṛṛa.
9:6 Akka i gers kullec deg wemkan-agi iqedsen, lmuqedmin keččmen ɣuṛ-es mkul lweqt iwakken ad xedmen ccɣel-nsen ;
9:7 ma d amkan iqedsen nezzeh, anagar lmuqeddem ameqqran i gkeččmen ɣuṛ-es yiwet n tikkelt i useggas, iwakken ad iqeddem idammen n iseflawen ɣef ddemma n ddnubat-is akk-d wid n wegdud.
9:8 Ṛṛuḥ iqedsen issefhem-aɣ-d belli ulac abrid ɣer wemkan iqedsen nezzeh skud mazal aqiḍun n temlilit.
9:9 Ayagi yella d lemtel i lweqt-agi i deg nella ; lewɛadi d iseflawen i țțaken medden i Sidi Ṛebbi ur zmiren ara ad ssiwḍen ɣer ṣṣfa n wul.
9:10 D ayen yeɛnan kan lɛaddat n ccariɛa ɣef wučči ț-țissit akk-d luḍu ; lɛaddat-agi llant-ed d lemtel kan armi d asmi yerra Sidi Ṛebbi kullec d ajdid.
9:11 Lmasiḥ yusa-d d lmuqeddem ameqqran n lxiṛ i d-iteddun, yezger i wemkan iqedsen yugaren kra n wayen yebna wemdan, yesɛan azal meqqṛen, ur nelli ara n ddunit-agi.
9:12 Yekcem yiwet n tikkelt kan ɣer wemkan iqedsen nezzeh, mačči d idammen n iɛejmiyen neɣ n iqelwacen i gewwi yid-es lameɛna d idammen-is nețța, s wannect-a i ɣ-d-yefda i dayem.
9:13 Axaṭer ma yella idammen n iɛejmiyen d iqelwacen akk-d yiɣed n tgenduzt yeṛɣan d asfel țṣeffin lǧețța n wid idenben m'ara ten ṛuccen yis-sen,
9:14 amek ur aɣ-țṣeffin ara idammen n Lmasiḥ yefkan iman-is i Ṛebbi d asfel s tezmert n Ṛṛuḥ n dayem, nețța ur nesɛi lɛib ? Amek ur yessizdig ara ulawen-nneɣ si lecɣal ur nemɛin yețțawin ɣer lmut iwakken a nuɣal d iqeddacen n Sidi Ṛebbi yeddren.
9:15 ?ef wannect-agi i gella d amcafeɛ gar-aɣ d Ṛebbi s leɛqed agi ajdid, iwakken wid iwumi d-yessawel Sidi Ṛebbi ad weṛten lxiṛat n dayem i sen-yewɛed. Zemren ad weṛten ayagi s lmut-is i d-yedṛan, lmut-is i gtekksen ɣef yemdanen ddnubat-nsen n wasmi i llan seddaw n leɛqed amezwaru.
9:16 Ma yella walebɛaḍ yeǧǧa-d lewṣaya weqbel ad yemmet akken ad feṛqen ayla-s, ilaq ad aṛǧun alamma yemmut.
9:17 Lewṣaya-agi ur tṣeḥḥa ara ma yella mazal bab-is yedder lameɛna m'ara yemmet aț-țuɣal tṣeḥḥa.
9:18 Daymi leɛqed amezwaru daɣen yebda s tazzla n idammen.
9:19 Ula d Sidna Musa mi i d-yeɣṛa lumuṛ akken llan di Tawṛat, yeddem-ed taciṭa akk-d taḍuṭ tazeggaɣt, yebbeɣ-iten deg idammen n iɛejmiyen d iqelwacen akk-d waman, iṛucc yis-sen taktabt iqedsen akk-d wegdud meṛṛa,
9:20 yenna : Wigi d idammen n leɛqed i gesbedd Sidi Ṛebbi yid-wen.
9:21 Iṛucc daɣen s idammen-nni aqiḍun akk-d wayen yellan deg-s.
9:22 Axaṭer ccariɛa teqqaṛ-ed kullec ad yeṣfu s idammen, ulac leɛfu mbla tazzla n idammen.
9:23 Imi ayagi akk i gmetlen ayen yellan deg igenwan ilaq ad ițwaṣeffi s idammen n iseflawen, ula d ayen yellan deg igenwan ilaq ad ițwaṣeffi s idammen n wesfel yifen iseflawen imezwura.
9:24 Axaṭer Lmasiḥ ur yekcim ara ɣer wemkan iqedsen i bnan ifasen n yemdanen, yellan d lemtel n win n tideț, meɛna yuli ɣer igenni anda yella tura d amcafeɛ-nneɣ zdat Sidi Ṛebbi.
9:25 Lmuqeddem ameqqran ikeččem mkul aseggas ɣer wemkan iqedsen nezzeh, iwakken ad iqeddem idammen n lmal, ma d Lmasiḥ ur ikcim ara iwakken ad isebbel iman-is aṭas n tikkal ;
9:26 neɣ m'ulac, yili yeɛteb aṭas n iberdan seg wasmi i d-texleq ddunit. Lameɛna yusa-d di zzman-agi aneggaru yiwet n tikkelt kan, isebbel iman-is d asfel iwakken ad ikkes ddnub.
9:27 Lmut tețțawi imdanen yiwet n tikkelt kan imiren a d-yili lḥisab.
9:28 Ula d Lmasiḥ yefka iman-is yiwet n tikkelt kan iwakken ad iɛebbi ddnubat n waṭas n yemdanen, a d yuɣal tikkelt tis snat, mačči iwakken ad yekkes daɣen ddnubat n yemdanen meɛna iwakken ad isellek wid i t-yețṛaǧun
10:1 Ccariɛa n Musa ur d-țbeggin ara tideț akken tella, meɛna d lemtel n lxiṛat i d-iteddun, daymi ur tezmir ara aț-țessiweḍ ɣer tezdeg ikemlen wid yețqeṛṛiben ɣer Ṛebbi s iseflawen i țqeddimen seg useggas ɣer useggas.
10:2 Ihi tura lemmer wid yețqeddimen iseflawen-agi, țwaṣeffan si ddnubat nsen, tili ur țțuɣalen ara ad fken iseflawen ɣef ddnubat-nsen, imi ad ḥṣun deg wulawen-nsen belli ṣfan.
10:3 Meɛna s iseflawen-agi țmektayen-d yal aseggas belli mazal-iten d imednuben.
10:4 Imi d lmuḥal idammen n iɛejmiyen d iqelwacen ad kksen ddnubat.
10:5 Daymi mi i gțeddu a d-yas Lmasiḥ ɣer ddunit yenna i Sidi Ṛebbi : Ur tebɣiḍ iseflawen, ur tebɣiḍ lewɛadi ; lameɛna tefkiḍ-iyi-d ɣer ddunit s ṣṣifa n wemdan.
10:6 Ur teqbileḍ iseflawen n lmal i tețțeț tmes, ur teqbileḍ iseflawen itekksen ddnub ;
10:7 Dɣa nniɣ : Aql-iyi-n ay Illu-yiw, usiɣ-ed ad xedmeɣ lebɣi-k, akken yura fell-i di tektabt iqedsen.
10:8 Teslam d acu i d-yenna Lmasiḥ ! Yenna : Ur tebɣiḍ iseflawen d lewɛadi, ur teqbileḍ iseflawen n lmal i tețțețtmes ur teqbileḍ iseflawen itekksen ddnub, ɣas akken iseflawen-agi țțunefken akken yura di ccariɛa.
10:9 Yerna yenna : Aql-iyi usiɣ-ed iwakken ad xedmeɣ lebɣi-k . S wakka Sidi Ṛebbi yekkes akk iseflawen imezwura, yerra-d deg wemkan-nsen asfel n Lmasiḥ.
10:10 Ɛisa Lmasiḥ yexdem lebɣi n Sidi Ṛebbi, isebbel iman-is d asfel, iṣeffa-yaɣ si ddnub ɣef yiwet n tikkelt.
10:11 Lmuqedmin țqeddimen mkul ass iseflawen n lmal ur nezmir ad kksen ddnub.
10:12 Ma d nețța yefka yiwen wesfel kan i dayem ɣef ddemma n ddnubat ; dɣa yeṭṭef amkan n lḥekma ɣer tama tayeffust n Sidi Ṛebbi,
10:13 alamma uɣalen yeɛdawen-is seddaw iḍaṛṛen-is.
10:14 S yiwen wesfel kan yessazdeg i dayem wid yețwaxtaṛen.
10:15 Ula d Ṛṛuḥ iqedsen ibeggen-it-id imi gura di tira iqedsen :
10:16 Sidi Ṛebbi yenna : atan leɛqed ara sbeddeɣ gar-i yid-sen, M 'ara ɛeddin wussan-agi ad skecmeɣ lumuṛ-inu deg wulawen-nsen, a ten-aruɣ di lɛeqliya-nsen
10:17 Yenna daɣen : Ur d-țmektayeɣ ara ddnubat akk-d yir lecɣal-nsen.
10:18 Ma yella Sidi Ṛebbi yeɛfa-yaɣ ddnubat-nneɣ, acuɣeṛ ihi i neḥwaǧ tura iseflawen n lmal ɣef ddnub.
10:19 Ay atmaten, imi uzzlen idammen n Ɛisa Lmasiḥ fell-aneɣ, nețkel a nekcem ɣer wemkan iqedsen,
10:20 axaṭer yeldi-yaɣ abrid ajdid ɣer tudert mi gcerreg leḥjab, yeɛni lǧețța-s ițțusemmṛen.
10:21 Nesɛa lmuqeddem ameqqran yellan d aqeṛṛuy ɣef wexxam n Sidi Ṛebbi.
10:22 A nqeṛṛeb ihi ɣer Ṛebbi s wul d liman ikemlen, s wulawen-nneɣ zeddigen seg yir ixemmimen, s lǧețțat-nneɣ yuraden s waman yeṣfan.
10:23 Ilaq a neṭṭef deg usirem-nneɣ s wayes i nețcehhid, axaṭer win i ɣ-iɛuhden iteṭṭef deg wawal-is.
10:24 A nțemḥadar wway gar-aneɣ, a nțemweṣṣi ɣef leḥmala d lecɣal yelhan.
10:25 Ur ilaq ara a neṭṭixeṛ si tejmaɛt n watmaten akken uɣen tannumi kra nniḍen, meɛna a nțemyenhut wway gar-aneɣ imi ass n tuɣalin n Ssid nneɣ iqeṛṛeb-ed.
10:26 Ma yella nețkemmil nețɛici di ddnub s lebɣi-nneɣ yili nukni nessen tideț, ur d-yeqqim ara wesfel ara ɣ-yekksen ddnub-nneɣ,
10:27 yeqqim-aɣ-ed kan a neṛǧu s lxuf ameqqran lḥisab i d-ițeddun ț-țmes iṛeqqen ara yeččen wid iɛuṣan Ṛebbi.
10:28 Kra n win i gxulfen ccariɛa n Musa, ma yella cehden-d fell-as sin neɣ tlata inigan belli yuklal lmut ad immet mbla ṛṛeḥma ;
10:29 amek ihi ara tedṛu d win ara yewten di Mmi-s n Ṛebbi, ur neḥsib ara idammen n leɛqed i t-iṣeffan, ara iregmen Ṛṛuḥ iqedsen i ɣ-d-yewwin ṛṛeḥma n Sidi Ṛebbi.
10:30 Axaṭer neẓra anwa i d-yennan : ?țaṛ d ayla-w, d nekk ara ten-ixelṣen akken uklalen Yenna daɣen : D nețța ara iḥasben agdud-is.
10:31 A nnger n win ara d-yeɣlin ger ifassen n Sidi Ṛebbi yeddren !
10:32 Mmektit-ed ussan imezwura i deg twalam tafat n Sidi Ṛebbi d wamek tqublem leɛtab di tegniț n ccedda :
10:33 seg yiwet n tama reggmen-kkun, kksen fell-awen sser, si tama nniḍen tbeddem ɣer wid iwumi yedṛa wayagi.
10:34 ?-țideț tḥunnem ɣef yimeḥbas yerna tqeblem s lfeṛḥ a wen-kksen ayla nwen, axaṭer teẓram belli tesɛam ayen yugaren ayagi yerna d ayen yețdumun.
10:35 Ihi ḥadret a wen-iṛuḥ laman i tesɛam ɣer Ṛebbi axaṭer a wen-d-yawi rrbeḥ d ameqqran.
10:36 Ilaq-awen aț-țesɛum ṣṣbeṛ iwakken aț-țxedmem lebɣi n Ṛebbi iwakken a wen-d-yefk ayen i wen yewɛed.
10:37 Drus i mazal, di kra n lweqt a d-yaweḍ win akken ara d-yasen, ur yețɛeṭṭil ara.
10:38 Aḥeqqi ɣer ɣuṛ-i d win i gțeklen fell-i, yesɛan liman deg wul-is meɛna ma iwexxeṛ fell-i ad zziɣ udem-iw fell-as.
10:39 Ma d nukni ur nelli ara seg wid yeṭṭixiṛen i webrid n Ṛebbi, ur nelli ara seg wid yețțuɣalen ɣer deffir, yețḍiɛen, lameɛna nukni seg wid yesɛan liman, nețțeddu deg ubrid n leslak.
11:1 Liman ɣer Ṛebbi, d lețkal nesɛa belli a ɣ-d-yaweḍ wayen i nețṛaǧu, ɣas ur t-nwala ara s wallen-nneɣ neẓra ț-țideț yella.
11:2 Si zik wid i gɛeǧben i Sidi Ṛebbi, d wid yesɛan liman deg-s.
11:3 S liman i nefhem belli ddunit tețwaxleq s wawal n Ṛebbi ; ihi ayen nețwali yekka-d seg wayen ur nețwali ara.
11:4 S liman i gqeddem Habil asfel i Sidi Ṛebbi axiṛ n wesfel n gma-s Kahin, ɣef ddemma n liman-ines Sidi Ṛebbi yeqbel asfel-ines yerna iḥseb-it d aḥeqqi ; daymi ɣas yemmut yeqqim-ed d lemtel ɣef liman.
11:5 S liman, Hanux yețwarfed ɣer igenni mbla ma tɛedda fell-as lmut, iɣab ɣef wallen, ur d-iban ara axaṭer irfed-it Sidi Ṛebbi ɣuṛ-es. Uqbel ad yețwarfed yeẓra belli yeɛǧeb i Sidi Ṛebbi.
11:6 Ihi, mbla liman d lmuḥal ad yeɛǧeb yiwen i Ṛebbi, axaṭer win ara iqeṛṛben ɣuṛ-es ilaq ad yamen belli yella yerna iqebbel-ed wid yețnadin fell-as.
11:7 S liman, i gumen nnbi Nuḥ ayen i s-d-iweḥḥa Sidi Ṛebbi ɣef wayen ara yedṛun, ɣas akken mazal ur iwala acemma s wallen-is, yebna lbabuṛ iwakken ad isellek at wexxam-is. S wakka i gḥuseb at ddunit imi yuɣ awal i Sidi Ṛebbi, yuɣal d aḥeqqi ɣuṛ-es ɣef ddemma n liman yesɛa.
11:8 S liman i guɣ Ibṛahim awal i Sidi Ṛebbi mi s-d-yessawel ad iṛuḥ ɣer yiwet n tmurt ara s-yefk d lweṛt ; iṛuḥ ɣas akken ur yeẓri ara ɣer wanda ițeddu.
11:9 S liman daɣen i gɛac am ubeṛṛani di tmurt i s-yewɛed Sidi Ṛebbi, yezdeɣ deg iqiḍunen am nețța am warraw-is Isḥaq akk-d Yeɛqub iweṛten yid-es ayen akken i s-yewɛed Sidi Ṛebbi.
11:10 Yețṛaǧu tamdint ibedden ɣef lsas iǧehden, tin akken yebna Sidi Ṛebbi s yiman-is.
11:11 S liman, ?ara tesɛa-d dderya ɣas akken ț-țiɛiqeṛt yerna meqqeṛt di leɛmeṛ, tumen belli win i s-yefkan lɛahed, ad iṭṭef deg wawal-is.
11:12 Daymi seg yiwen wergaz iwumi kkawen ifadden teffeɣ-ed dderya s waṭas dderya n dderya-k ad ilin am yitran n igenni, am ṛṛmel yellan ɣef rrif n lebḥeṛ, ur yezmir yiwen a ten yeḥseb.
11:13 Di liman, i mmuten akk yemdanen-agi uqbel a ten-id-yaweḍ wayen i sen-yewɛed Sidi Ṛebbi, lameɛna walan-t si lebɛid feṛḥen yis yerna setɛeṛfen belli d ibeṛṛaniyen, d imsebriden di ddunit.
11:14 Wid iheddṛen akka, iban țnadin tamurt i yiman-nsen.
11:15 Lemmer ndemmen imi ǧǧan tamurt-nsen tili uɣalen ɣuṛ-es,
11:16 meɛna nutni țqelliben ɣef tmurt ifazen yeɛni tin n igenwan, daymi Sidi Ṛebbi ur issetḥa ara ad ițțusemmi d Illu-nsen axaṭer ihegga yasen tamurt.
11:17 S liman i gefka Ibṛahim mmi-s Isḥaq d asfel mi i t-ijeṛṛeb Sidi Ṛebbi, nețța iwumi d-țunefkent lemɛahdat, yeqbel ad yefk mmi-s awḥid d asfel,
11:18 nețța iwumi i d-yenna Sidi Ṛebbi : Seg Isḥaq ara k-d-fkeɣ dderya ara irefden isem-ik.
11:19 Yețkel ɣef Ṛebbi bab n tezmert belli yezmer a d-isseḥyu ula si ger lmegtin daymi i s-d-yerra mmi-s : ayagi yella-d d lemtel.
11:20 S liman, Isḥaq iburek arraw-is Yeɛqub akk-d Icaɛu ɣef ddemma n wayen i d-iteddun.
11:21 S liman daɣen i gburek Yeɛqub arraw n Yusef uqbel ad yemmet, s liman i gsenned ɣef wuɛekkaz iwakken ad iɛbed Ṛebbi.
11:22 S liman i gcar Sidna Yusef uqbel ad immet ɣef tuffɣa n wat Isṛail si tmurt n Maṣer, i gweṣṣa ad awin iɣsan-is yid-sen.
11:23 S liman, imawlan n Sidna Musa ffren-t tlata n wagguren mi d-ilul axaṭer walan aqcic yecbeḥ dɣa ur uggaden ara lameṛ n ugellid.
11:24 S liman, mi meqqeṛ Sidna Musa ur yeqbil ara ad ițțusemmi d mmi-s n yelli-s n Ferɛun,
11:25 yextaṛ ad yeɛteb d wegdud n Ṛebbi wala ad iqqim di zzhu n ddunit-agi yețțawin ɣer ddnub.
11:26 Yefhem belli leɛtab n Lmasiḥ, d sɛaya tameqqrant yugaren igerrujen n tmurt n Maṣer axaṭer iwala ɣer zdat lerbaḥ i t-yețṛaǧun.
11:27 S liman i d-iffeɣ si tmurt n Maṣer ur yuggad ara agellid iweɛṛen, yeṭṭef di liman am win iwalan win akken ur yețwali yiwen.
11:28 S liman i gefka lameṛ ad zlun izimer n leslak, i gṛucc tiwwura s idammen n izimer-nni iwakken m'ara d-iɛeddi win yessengaren ur yețnal ara imenza i d-ilulen ɣer wat Isṛail.
11:29 S liman, agdud n Isṛail yezger ɣef wuḍar i lebḥeṛ azeggaɣ, ma d imaṣriyen mi ɛeṛden ad zegren am nutni, yečča-ten.
11:30 S liman i ɣlin leswaṛ n temdint n Yeriku mi i s-yezzi wegdud n Isṛail sebɛa wussan.
11:31 S liman, Ṛaḥab yellan d yir tameṭṭut ur temmut ara akk-d wid ur numin ara s Ṛebbi axaṭer testeṛḥeb akken ilaq s wid i d-yusan ad ssiwḍen lexbaṛ i wat Isṛail a sen-awin lexbaṛ.
11:32 D acu ara d-iniɣ daɣen ? Aṭas n lweqt i glaqen iwakken a d-hedṛeɣ ɣef Gidɛun, ɣef Baraq, ɣef Samsun, ɣef Jifti, ɣef Sidna Dawed, ɣef Camwil neɣ ɣef lenbiya meṛṛa.
11:33 Wid i grebḥen deg umenɣi tigeldiwin nniḍen s liman, xedmen anagar lḥeqq, țțunefkent-asen-d lemɛahdat, zemmemen imawen n yizmawen,
11:34 ɣelben tazmert n tmes, menɛen i ujenwi qeṭṭiɛen, ḥlan si lehlakat-nsen, zewṛen deg umenɣi, lɛeskeṛ n tmura nniḍen rewlen zdat-sen.
11:35 Kra n tilawin walant wid i sent-yemmuten uɣalen-d si ger lmegtin, wiyaḍ țwaqehṛen meɛna ur qbilen ara ṛṛeḥma n yemdanen iwakken ad sɛun ḥeggu n tideț.
11:36 Wiyaḍ daɣen țwaqehṛen s ustehzi, s ujelkkaḍ, s snasel d leḥbus.
11:37 ?waṛejmen, țwajeṛben, țwagezmen s umencaṛ, mmuten s ujenwi, teddun sya ɣer da, llebsa nsen d ibḍanen n wulli ț-țɣeṭṭen, yețwakkes-asen kullec, țwaḥeqṛen, țwaqehṛen.
11:38 Nutni ur tuklal ara ddunit, țmenṭaren deg unezṛuf, deg idurar, deg ifran d mkul amkan n ddunit.
11:39 Widak-agi meṛṛa yețwaqeblen ɣer Ṛebbi s liman-nsen urɛad i ten-id yewweḍ wayen i sen-yewɛed,
11:40 Axaṭer Sidi Ṛebbi ihegga-yaɣ ayen yifen ayen akken i sen-yewɛed i nutni, iwakken ur țțawḍen ara ɣer wayen akken ikemlen mbla ma nțekka yid-sen.
12:1 Ula d nukni ihi imi i ɣ-d zwaren waṭas inagan agi, a nḍeggeṛ taɛkumt-nneɣ akk-d ddnub i ɣ-iɣummen, a nexdem s ṣṣbeṛ ccɣel-agi i ɣ-d-ițțunefken.
12:2 A nṛeṣṣi tamuɣli-nneɣ di Ɛisa Lmasiḥ, nețța i ɣ-d-ildin abrid n liman yerna yessawaḍ-it ɣer lekmal ; mi geẓra lfeṛḥ i t-yețṛaǧun, yeqbel leɛtab ɣef wumidag, yeqbel tamḥeqṛanit akk-d lḥecma, dɣa yeṭṭef amkan n lḥekma ɣer tama tayeffust n Sidi Ṛebbi.
12:3 Xemmemet ihi ɣuṛ-es aț-țwalim amek i geqbel leɛtab n yemdanen imednuben, iwakken ur tɛeggum ara, ur tfeččlem ara ;
12:4 axaṭer kunwi mazal ur tennuɣem ara akk-d ddnub armi d lmut,
12:5 yerna tețțum lewṣayat i wen-d-ițțak am warraw-is. A mmi ur ḥeqqeṛ ara tiyita n Sidi Ṛebbi, ur feččel ara m'ara d-izzem fell-ak
12:6 axaṭer Sidi Ṛebbi yețqassa wid i gḥemmel, yețțak tiɣṛit i wid i geḥseb d arraw-is .
12:7 Qeblet leɛtab, imi Sidi Ṛebbi iḥseb-ikkun d arraw-is ; axaṭeṛ ulac argaz ur nețqassa ara mmi-s ;
12:8 lameɛna ma yella tmenɛem i tiyita-agi i gețḥazen imdanen meṛṛa, atan ihi ur tellim ara d dderya n leḥlal, meɛna tețțusemmam d arraw n leḥṛam.
12:9 Imi ibabaten-nneɣ i ɣ-d-isɛan țțaken-aɣ tiyita yerna nqudeṛ-iten, amek ur nețqadaṛ ara Ṛebbi yellan d Baba-tneɣ s Ṛṛuḥ iqedsen, iwakken a nesɛu tudert ?
12:10 Imawlan-nneɣ țṛebbin-aɣ dagi di ddunit akken i sen yehwa, lameɛna Baba-tneɣ n igenwan yețțak-aɣ tiɣṛit di nnfeɛ-nneɣ iwakken a nuɣal d izedganen am nețța.
12:11 S tideț m'ara ɣ-țṛebbin yețɣiḍ aɣ lḥal lameɛna m'ara tɛeddi teswiɛt-nni, a naf belli d ayen yelhan i tudert-nneɣ.
12:12 Sǧehdet ihi iɣallen-nwen yeɛyan akk ț-țgecrar-nwen ifeclen.
12:13 Ṛeṣṣit iḍaṛṛen-nwen, ddut deg ubrid n lewqam, iwakken win isquḍuṛen ur iɣelli ara meɛna ad ibedd.
12:14 Nadit amek ara tilim di lehna d medden meṛṛa, nadit ɣef ṣṣfa axaṭer win ur neṣfi ara ur izmir ara ad iwali Sidi Ṛebbi.
12:15 ?adret ad yili gar-awen win ara yeṭṭixṛen ɣef ṛṛeḥma n Sidi Ṛebbi, ara yesɛun lɣecc, a t-yeǧǧ ad yefk ixulaf deg wul-is alamma yuɣal d ugur ara iḍuṛṛen wiyaḍ.
12:16 ?uṛ-wat ad yili gar-awen win ara ijehlen, ad iffeɣ i iberdan n Ṛebbi am Icaɛu yezzenzen lḥeqq-is n umenzu s uḍebsi n lmakla.
12:17 Teẓram mbeɛd, mi gebɣa ad iwṛet lbaṛaka s ɣuṛ baba-s ur yețwaqbel ara ɣas akken yețḥellil-it s imeṭṭawen, ur s-yufi ara abrid amek ara s-ibeddel ṛṛay.
12:18 Kunwi ur tqeṛṛbem ara am wegdud n Isṛail ɣer wedrar i gezmer wemdan a t-yennal, i deg tecɛel tmes ; ur twalam ara am nutni asigna d ṭṭlam akk-d țbuciḍant,
12:19 ur teslim ara am nutni i ṣṣut n lbuq neɣ i ṛṛɛud n lehḍur-nni armi eɛnan ɣer Ṛebbi ur sen-d-irennu ula d yiwen n wawal.
12:20 Axaṭer ur qbilen ara imeslayen-agi : ?as d yiwen si lmal ara d-iqeṛṛben ɣer wedrar-agi, ad immet s weṛjam.
12:21 Ayagi d ayen yessexlaɛen armi ula d Sidna Musa yenna : Tekcem-iyi tugdi armi i țergigiɣ.
12:22 Lameɛna kunwi tqeṛṛbem ɣer wedrar n Siyun, ɣer temdint n Sidi Ṛebbi bab n tudert, ɣer temdint n Lquds yellan deg igenwan anda llant luluf n lmalayekkat.
12:23 Tqeṛṛbem ɣer tejmaɛt n wid yextaṛ Ṛebbi d imezwura yesɛan ismawen-nsen uran deg igenwan. Tqeṛṛbem ɣer Ṛebbi nețța i gḥekkmen ɣef yemdanen meṛṛa, tqeṛṛbem ɣer leṛwaḥ n iḥeqqiyen i gewwḍen ɣer lekmal.
12:24 Tqeṛṛbem daɣen ɣer Ɛisa i ɣ-ildin abrid ɣer Ṛebbi s lemɛahda tajdiṭ akk-d idammen-is yuzzlen, yesɛan azal akteṛ n wid n Habil.
12:25 ?uṛ-wat ihi, smeḥsiset i win i wen-d-ițmeslayen, ur xeddmet ara am wat Isṛail yugin ad semḥessen i win i sen-d-iceggeɛ Sidi Ṛebbi akken a d-uɣalen ɣer webrid, axaṭer ma yella nutni yeɣli-d fell-asen lɛiqab n Ṛebbi amek ara nemneɛ seg-s nukni, m'ur nuɣ ara awal i win i ɣ-d-ițweṣṣin seg igenwan.
12:26 Zik-nni, s ṣṣut-is yessenhez lqaɛa, ma ț-țura yefka-d lemɛahda-agi : Tikkelt nniḍen ad senhezzeɣ daɣen mačči kan ddunit meɛna ula d igenwan .
12:27 Imeslayen-agi « tikkelt nniḍen daɣen » sbeggnen-d belli ayen yețwaxelqen ad yenhezz ad yenger iwakken a d-yeqqim kan wayen yețdumun.
12:28 ?ef wannect-agi imi i ɣ-d tețțunefk tgeldit ibedden ɣef lsas iṣeḥḥan a neḥmed a ncekkeṛ Sidi Ṛebbi s weɛbad i s-iɛeǧben, s liman ț-țugdi.
12:29 Axaṭer Illu-nneɣ am tmes itețțen.
13:1 Kemmlet myeḥmalet wway gar-awen am atmaten,
13:2 ur tețțut ara daɣen belli ilaq-awen aț-țesṭreḥbem s ibeṛṛaniyen axaṭer aṭas i gesṭṛeḥben s lmalayekkat mbla ma ẓran.
13:3 Xemmemet ihi ɣef yimeḥbas am akken yid-sen i tețwaḥebsem, mmektit-ed wid yenneɛtaben am akken ula d kunwi tenneɛtabem yid-sen.
13:4 Ilaq-awen aț-țefkem azal i zzwaǧ, argaz ț-țmeṭṭut-is ur țemyexdaɛen ara axaṭer Sidi Ṛebbi ad iɛaqeb wid izennun ileḥḥun deg yir abrid.
13:5 Ur țaǧǧat ara iman-nwen a kkun ɣuṛṛen yedrimen, setqenɛet s wayen tesɛam. Sidi Ṛebbi s yiman-is yenna d : U r k-țaǧǧaɣ ara, ad iliɣ yid-ek.
13:6 Daymi i nețkel, nezmer a d-nini : Sidi Ṛebbi d amɛawen-inu, ulac ayen ara aggadeɣ ;d acu i gezmer a yi-t-ixdem wemdan ?
13:7 Mmektit-ed wid i wen-yemlan abrid, i wen d-ibeccṛen awal n Ṛebbi ; meyzet amek tekfa tudert nsen, sɛut liman am nutni.
13:8 Ɛisa Lmasiḥ, d win yellan iḍelli, i gellan ass-a, ara yilin i dayem.
13:9 ?uṛ-wat aț-tebɛem ddyanat tibeṛṛaniyin ; axaṭer d ul yeččuṛen d ṛṛeḥma i gelhan mačči d win yeččuṛen d leqwanen yeɛnan lmakla ; wid yettabaɛen ayagi ur stenfɛen acemma.
13:10 ?uṛ-nneɣ adekkan n tmezliwt anda ur zmiren ara lmuqedmin iqeddcen deg uqiḍun n temlilit ad ččen ayen i d yețțunefken d asfel.
13:11 Teẓram belli lmuqeddem ameqqran ikeččem ɣer wemkan iqedsen nezzeh, yețțawi yid-es idammen n lmal iwakken a ten iqeddem ɣef ddnub, ma d lǧețțat yesseṛɣay-itent beṛṛa n uqiḍun.
13:12 ?ef wayagi Sidna Ɛisa daɣen yemmut beṛṛa n temdint iwakken s idammen-is, ad yessizdeg agdud meṛṛa.
13:13 A nṛuḥet ihi ɣuṛ-es ɣer beṛṛa, a neqbel a nețwakṛeh am nețța.
13:14 Imi dagi di ddunit ur nesɛi ara tamezduɣt n dayem, nețnadi ɣef tmezduɣt n igenwan.
13:15 A neḥmed Ṛebbi di mkul lweqt, s yisem n Sidna Ɛisa ; d wagi i d asfel ara s-nqeddem i Sidi Ṛebbi, m'ara nețberriḥ isem-is.
13:16 Ur stehzayet ara, xedmet ayen yelhan, țemɛawanet : d wigi i d iseflawen iɛeǧben Sidi Ṛebbi.
13:17 Aɣet awal i wid i wen-immalen abrid, ḍuɛet-țen axaṭer țɛassan fell awen, ẓran a d-yas wass deg ara ten-iḥaseb Sidi Ṛebbi ɣef lxedma nsen. Akka ara xedmen ccɣel-nsen akken ilaq s lfeṛḥ mačči s leḥzen neɣ m'ulac ur tseɛɛum ara lfayda.
13:18 Deɛɛut ɣer Ṛebbi s lxiṛ fell aneɣ, axaṭer neẓra nesɛa ul yethennan, nḥemmel a neddu akken ilaq di mkul taswiɛt.
13:19 Ad ssutreɣ deg-wen aț-țedɛum ɣer Ṛebbi fell-i iwakken ur țɛeṭṭileɣ ara a n-uɣaleɣ ɣuṛ-wen.
13:20 Ad ssutreɣ di Sidi Ṛebbi bab n talwit i d-isseḥyan Ssid-nneɣ yellan d Ameksa ameqqran s idammen-is yuzzlen, i ɣef tbedd lemɛahda n dayem,
13:21 a kkun-yawi d webrid yelhan, aț-țxedmem kra yellan d lebɣi-s. Ad yexdem deg-neɣ lebɣi-s s yisem n Ɛisa Lmasiḥ, nețța yesɛan tamanegt i dayem. Amin.
13:22 Ay atmaten, a wen-ssutreɣ aț-țqeblem s ṣṣbeṛ ayagi akk i ɣef kkun-weṣṣaɣ ; atan tabṛaț-agi i wen-uriɣ ț-țamecṭuḥt.
13:23 A kkun xebbṛeɣ belli gma-tneɣ Timuti yeffeɣ-ed si lḥebs, ma yella ilḥeq-ed zik, atan a d-nṛuḥ ɣuṛ-wen nekk yid-es.
13:24 Sellmet ɣef yimeqqranen akk n tejmaɛt d watmaten meṛṛa. Atan țsellimen-d fell-awen watmaten n ?elyan.
13:25 Ṛṛeḥma n Sidi Ṛebbi aț-țili yid-wen meṛṛa.


text:
1:1 Nekk yellan d ameqqran n tejmaɛt, i Kirya i gextaṛ Sidi Ṛebbi akk-d warraw-is i ḥemmleɣ s tideț. Mačči d nekk kan i kkun iḥemmlen, meɛna ula d wid akk yesnen tideț ;
1:2 ɣef ddemma n tideț yellan deg-nneɣ ara yeqqimen deg-nneɣ i dayem.
1:3 Ssmaḥ, ṛṛeḥma ț-țalwit a ɣ-d țțunefken s ɣuṛ Baba Ṛebbi d Mmi-s Ɛisa Lmasiḥ, iwakken a nɛic di tideț akk-d leḥmala.
1:4 Acḥal feṛḥeɣ imi ufiɣ kra seg warraw-im teddun deg webrid n tideț, akken i ɣ-t-id-yumeṛ Baba Ṛebbi.
1:5 Ihi tura a tajmaɛt n Kirya, ayen i nețṛaǧu deg-wen : a nemyeḥmal wway gar-aneɣ, mačči d lameṛ ajdid i wen-d-wwiɣ lameɛna d lameṛ yellan yakan si tazwara.
1:6 Leḥmala, d m'ara nțeddu deg webrid n Sidi Ṛebbi nḥerrez lumuṛat-is. S lameṛ-agi i teslam si tazwara i glaq aț-țeddum.
1:7 Aṭas n wid yesselmaden lekdeb i d-innulfan di ddunit, ur setɛeṛfen ara belli Ɛisa Lmasiḥ yusa-d ɣer ddunit s ṣṣifa n wemdan. D wigi i gețɣuṛṛun, i d iɛdawen n Lmasiḥ.
1:8 ?adret iman-nwen iwakken ur a wen-yețṛuḥu ara wayen akk i wen-nesselmed lameɛna aț-țɣelltem lfayda tameqqrant.
1:9 Kra n win ara iɛeddin tilas deg wayen yesselmed Lmasiḥ, ur yeṭṭif ara di Ṛebbi ; ma d win yeṭṭfen deg uselmed n Lmasiḥ yeṭṭef di Baba Ṛebbi akk-d Mmi-s.
1:10 Kra n win ara d-yasen ɣuṛ-wen m'ur wen-d-yewwi ara aselmed-agi n Lmasiḥ ur sṭerḥibet ara yis ɣer yexxamen-nwen, ur țsellimet ara ula d sslam fell-as !
1:11 Axaṭer win i gesṭerḥben yis, yețțekki di lecɣal-is n diri.
1:12 Mazal-iyi aṭas n lecɣal i ɣef bɣiɣ a wen-d-hedṛeɣ lameɛna mačči di tebṛaț, ssarameɣ a n-aseɣ ɣuṛ-wen, a wen-mmeslayeɣ s yimi-w, iwakken lfeṛḥ-nneɣ ad innekmal.
1:13 Arraw n weltma-m yextaṛ Ṛebbi, țsellimen fell-am.


text:
Mixayel Aleksandrubicc Bakunin
Mixayel Aleksandrubicc Bakunin (s trusit Mиxaил AлekcaHдpoBич БakyHиH), imi qqaren tikwal Michel Bakounine, illul ass n 20 neɣ 30 di mayu 1814 di Primuxino, di tmurt n Rrus, imut ass amenzu di yulyu usseggass n 1876 di Bern, tamurt n Sswis d afilusuf awernaḍ (anarchiste). Acḥal d asseggas d Pierre-Joseph Proudhon illa-d d tala-s n tikta.
Ass-mi idder di Mosku d Saint-Petersburg illa issuqul-d imarayen ilamniyen am Hegel d Fichte ar trusit. Di 1842, yusa ar tmurt n Lalman u si imi iwweḍ imlal n ilmeẓyen inelmayen n tmurt n llalmen di Berlin. Syin, idda ar Fransa anda imlal d Proudhon d George Sand u issen-d daɣen imnejla n tmurt Polonya. Si Paris, iruḥ ar tmurt n Swiss anda izdaɣ kra iseggasen u anda ikki u igar tamawt ama s tiga am tikti d ṭaqa n imussuten inelmayen.
Ass-mi akka I illa izdeɣ di tmurt n Swiss, anabaḍ n tmurt-a ira a t-isqarqer ar tmurt-is, tamurt n Russ. Bakunin yugi. U tigin-a ines tessassa as-d tukwsa n wayen isɛa, ama d axxam ama d ayen nniḍen. Di 1848, di tuɣalin-ines ar Paris, yura kra n wawalen d imsarɣiyen mgal tamurt n Rrus u dgha anect-a iwwi yas-d tufɣa si tmurt n Fransa, ittwaqerqer-d seg-s.
Amussu agrawliw n 1848 ifka yas abrid s wayes ikcem ar gar kra n trebbuɛa ifetlen arway d tektiwin ɣef tugdut. Ikki deg umennuɣ n Dresde n 1849 u dinna dɣa I ittwarez, “taɣdemt” teddem fell-as tamgart, u ittwarez “ar laxart”. Fkan-t, neɣ rran-t, s ifassen ttwaqnen, I udabu n tmurt n Rrus, win izemmemen fell-as tawwurt n tazult u I t-yuznen, kra issegwassen s yin, ar lka n usemmar n Siberya deg useggas n 1855.
Deg useggas n 1861, deg yiwen n ttriḥ i s-fkan I kra n wussan irwel ar tmurt n Japon, d Iwunak Idduklen u tagara ar tmurt n Lingliz. S yin idder akw tudart-is di Turuft, ladɣa di tmurt n Sswis. Di 1869 issali yiwet n tdukli tasertant: Tadukli Tanemlayt n Tugdut. Maca ugin as I tdukli agi ines anekcum ar tmenzut n Tagraɣlant Inemahalen (Internationale des travailleurs), nnan as tadukli inek ulac deg-s tirrebbuɛa tigraɣlayin. Dɣa assegwass nni, tebḍa Tdukli ya u wid illan ttekkin akw deg-s ddan ar Tagraɣlant Inemahalen iman nsen, myal yiwen ansi I ikka.
Di 1870 isseker-d ahetrwel d ummennuɣ di Lyon, maca ur issaweḍ sani n kra. Maca xas ilul-d din immut din umenniɣ-a, izga, kra iseggasen s yin, d amedya di Tɣiwant n Paris. Karl Marx d Friedrich Engles ufan as anamek diɣen: tasnaraft n tigellel.
Deg useggas n 1872 Bakunin essufɣen-t seg ukabar amarksiẓri di temlilit n la Haye imi imgaraden di tamuɣli netta d Marx. Marx inna ilaq uwanek anemlay ar isseddun timsal ar tuksa uwanek s wadda, ma d Bakunin ur iwala ara I wacu awanek akken ad tili tuksa ...uwanek-a.
Xas akken Bakunin, si zik, ittwali di Marx tigzi ɣef sin iḍaren, maca yufa-t tikwal ittzuxu u imiren id-inna d akken abrid n Marks ar Tesnaraft ar yawwi wid iddan deg-s u ma s yis-s urǧin ad tili tegrawla tanemlayt. Bakunin iceḍ daɣen imi iwwet di Marks ɣef iẓuran-is udayen u Marks inna daɣen ɣef Bakunin belli ittargu deg iḍ deg ass u ɣef anect-a Bakunin inna-d : d tidett!
Iffeɣ Bakunin seg wannar umennuɣ di Luganu deg useggas n 1873 u immut di Bern ass n 1 di yunyu 1876. Issal-id u eǧǧa-d amussu agraɣlan awernaẓri. Tawernatt macci kan d arway, di tazwara d ameggel n tikta, d amennuɣ ɣef izerfan, d tugin n tesnaraft uwanak ɣef wudem n tugdut.
Asirem d tektiwin n Bakunin fɣent-ed deg udlis-is Ilu d Uwanek. Fell-as netta tura Madeleine Grawitz Bakunin di teẓririgin Calamin-Levy 2000.


text:
S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S E E E S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S ^ S S S S S S S S S S S S S S S S S S S S S S S S S S S S S S E E E S S S S S S S S S S S S S S S S S S S S S S S S S S S S E S S E E S S S S E E E E S S S S S S S S S S S S S S S S S S S S S S S S S S S S E S S E E E E Q E E S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S S ^ S S S S S S S S S S S S S S S S S S E E E Q E E E E S S S S S S S S S S S S S S S S S S S S S S S S _____________________________ |1st ending S S S S S S S S S S S S S S S S S S S S S S S S __________________________ |2nd ending S S S S S S S S S S S S S S H E Duration LegendBlue Fields S S S S S S S S S S S S S S S S S S S S S S S SStandard guitar tuning:EADGBENo capo
Terms and Privacy | API | Just Added Tabs | Tags | How to Read Guitar Tab | Music Theory | Contact/Support
© 2015, Songsterr.com.
© 2015, Songsterr.com.


text:
Death Note
Death Note d manga seg Japon, yura-t Tsugumi Ohba u iresm-it Takeshi Obata. Tamacahutt-is ɣef yiwen unelmad g lycée i yesɛan taktabt : Death Note, taktabt n lmut, asmi yettwura isem n yiwen deg tektabt-nni ad yemmet. Anelmad-agi isem-is yagami light, yebɣa ad yekkes lecrar seg ddunit s lemɛiwna n shinigami, yakuc n lmut.
Yeffeɣ-d lmanga g bujember 2003 ar Mayu 2006, s 108 timucuha. Yeffeɣ-d asaru (film) fell-as g yunyu 17 2006, anime yeffeɣ daɣen g Japon seg Tuber 3 2006 ɣer Yunyu 26, 2007.


text:
Itran n Imucaɣ
Imucaɣ, tamusni-nsen af yetran d tameqrant, imi d itran ay tn-iheddun asmi ttinigen deg lxali. Ula d Imucaɣ ufan deg igenni igrawen neɣ tirebuyaɛ n yetran yecban zund kra n tteṣṣwiṛat, am wakken i t-xedmen si zik igduden nniḍen deg tmura nniḍen. Lɛibad neɣ lḥiwan neɣ tiɣawsiwin ẓran deg igenni, yal yiwen deg-sen yesɛa tadyant-is.
tirbaɛin n yetran[beddel]
- Ursa Maior = talämt (talɣemt), deg-s 9 yetran neɣ akter:
- 4 yetran n ukasrun ("la casserole") = iḍarren wi n eleqqam (tadawt, iḍarren ineggura) ak° d shiwa (iḍarren imezwura)
- 3 yetran n ufettus-is = tekamci neɣ tikerdaf n iri n tälämt (iɣsan n iri n telɣemt), bac a nemqet:
- Arcturus = éɣaf n tälämt (aqerru n telɣemt)
- itri ur nemeɛqul (wissen ma d n Bootis [Prasse et al.]? neɣ d Alcor [Barrère]?) = énaḍ ("aḥeddad")
- ɛlaḥsab n Duveyrier, rnun-asen yetran wiyaḍ (ψ, λ, u, v, E Ursae Maioris) yellan d eljemɣat ("agraw, tajmaɛt")
- Ursa Minor = äwära (aberhuc n telɣemt)
- Itri n ugafa = lenkecem
- Pleiades = Cet Ehoḍ (Yessi-s n yiḍ), Tislitin n Aldebaran d Orion, di 7 yid-sent, bac a nemqet 3 iyugwin d yiwet yellan n weḥd-es:
- ma teseksek ak° d essek-awet
- ma teleɣleɣ ak° d elleɣ-awet
- ma teregreg ak° d erreg-awet
- tiṭ-ennit aba-tet (tin war tiṭṭ-is)/Fadimata is ikkăs Amănăr teṭṭ-ennit făl telleq n ebdebed (Faḍimata yesmundel Orion i lmend n umennuɣ af ik°emmic n lḥebb)
- Aries (35 Arietis, 41 Arietis, 39 Arietis) = tamezgida n Cet Ehoḍ (Tamezgida n Yessi-s n yiḍ).
- Hyades = ulli (tixsi)
- Ettaj n Buriya = abuk n enaḍen (atemmu n iḥeddaden)
- Alphecca, itri tafat-is tif wiyaḍ irkull, d lkanun anda xeddemen
- Orion = Amänär (aneḥkam)
- Betelgeuse = afus wa n äghil (afus ayeffus)
- Bellatrix = afus wa n tecalge (afus azelmaḍ)
- Abagus n Orion = tagbest n Amänär (abagus n Umanar)/Takuba n Amänär (llemca n Umanar)
- Rigel = aḍer n alaku (aḍar [azelmaḍ] iɣeṭṭṣen deg waluḍ)
- "Bouclier" n Orione (π1-π6 Ori) = tamezgida n Amänär (tamezgida n Umanar)
- Agu n yetran n Orion = eyy (neɣ äshiwa) n Amänär (tanefsit n Umanar)
- Aṛamul ("Taurus") = Kukayoḍ. Kukayoḍ ama d isem n yitri n Aldebaran weḥd-es ama d isem n tarbaɛt n yitran (di tlata yid-sen) anda yella yitri-yagi: win d alemmas d eljetta; wiyaḍ d sin idisan-is.
- Akniwen (Barrère) neɣ Ajdaɛ ("Centaure") (Bernus-ag Sidyene) = ineran (izerzeren)
- ener (izerzer)
- tenert (tizerzert)
- Ṣṣlib n Wenẓul = iggaren (imɣan n Maerua crassifolia) : 4 yemɣan yellan d adernu, anda kessen izenzaren n Ujdaɛ
- Lyra = égädär wa sgänän (igider yeqqimen af ucku); égädär wa sgänän d isem daɣen n yitri ameqqran deg terbaɛt:
- Igider = égädär wa iggädän (igider yufgen); égädär wa iggädän d isem daɣen n yitri ameqqran deg terbaɛt:
- Cycnus = tanegit (ɣarnuq s ettaj : Prasse-Alojali-Mohamed)
- aydi ameqqran (Canis maior) = ifäräkfärakän (wid yettferficen mi ttmimmiḍen deg usaɣur); albaɛḍ nnan-as belli ifäräkfärakän d "aẓeɛkuk-is" kan : ɛ, δ, n
- Sirius = eidi (aydi)
- Murzim (B Canis Maioris) = awhim (aberhuc n teɣzalt)
- Procion (a Canis Minor) = teidit (taydit)
- Awtul = ihenkad (tiɣzalin)
- Argo Navis
- Tiɣirdemt = tezardemt (tiɣirdemt), maca terbaɛt agi feṣṣlen-tt d leslayeɛ :
- amur n zdat yella d talezdäq (tazdayt)
- Antares = Abelkoray / Amrot (ilemẓi yettalayen afell-as)
- Graffias (B1 Sco) ak°d Dschubba (δ Sco) = tibaradin (tiqcicin) [akkenni i s-qqaren Prasse d wiyiḍ; ɛlaḥsab n Barrère tibaradin d itran n Sagitta ]
- aẓeɛkuk n tɣirdemt, ẓran deg-s tenilt (tanilt). Deg-s nufa :
- Abrid n walim = mehellaw (win izellemen)
- Eyes (aɛudiw) d ccama taberkant s-daxl-is, ar tama n Alnitak (Z Orionis)
- Amkuẓ n Pegasus = tafella (ssqef)
- Cassiopaea = ibäradän (ilemẓyen) / jämaghät (agraw)
Tidyanin[beddel]
Ursa maior d Ursa minor - Ma d Talamt d awara-nnet ("talɣemt d uberhuc-is"), nnan-as belli talɣemt agi ism-is d Fakru, tella d talɣemt n sidna Saliḥ. Nɣan-tt yir medden, tuɣal-ed d terbaɛt n yetran. Widak tt-yenɣan wwin deɛwessu : beddlen, uɣalen d lḥiwan. Itran n Telɣemt mačči d 7 yetran n "Ursa" kan : rnan-asen daɣen Arcturus, yegan ixf-is (akkenni i tesɛa iri gezzifen iqewwsen, amzun d iri n telɣemt). Tatrit tamecṭuḥt tama-s tella d aḥeddad yettarǧun timezla n telɣemt i wakken ad yeṣneɛ tarikt s weglim-is (talɣemt, bɣan a tt-zlun ilmend n tmeɣra n Kukayoḍ ara izewǧen d yiwet n yessi-s n yiḍ). Aberhuc n telɣemt la itezzi i tagust, yellan d Itri n Ugafa. Wiyaḍ (Duveyrier 1864, as. 424) qqaren belli Itri n Ugafa d taklit yettaṭṭafen deg ucuddu n uberhuc skud i teẓẓegen yemma-s. Lenkeshem d lamer "eṭṭef!" kwellefen-as. Imi yefta wegraw a tt-nɣen, taklit tetthilliw ammar a tt-ɛeqlen.
Pleiades - Yessi-s n yiḍ, tadyant-nsent ar ass-a wer t-nessin ara. Nessen kan belli Kukayoḍ la tent-yettabaɛ imi yebɣa ad yaɣ yiwet deg-sent, maca leɛmer ur tent-yaweḍ ("atabeɛ n Kukayoḍ" d anzi n kel tmaceɣt, qqaren-as i win yewten di rrayeɛ) ; ziɣemma wer nessin anta ara tili d tislit-is.
Amanar - Ma d Amanar, tidyanin nnant belli yella d izem, d amjahed yekkaten uzzal, ḥedd ur as-yezmir. Ziɣ wer nessin ara ayen iga. Yiwet tedyant yesla Barrère yenna-yas Amanar bezzaf yeffelfel armi d yiwen wass iwet yemma-s lqaɛa. Dɣa yewwi daɛwessu s lḥamu d wegris : afus-is ayeffus (Betelgeuse yejjeɣjeɣen), la yettɣimi deg timess idumen, ma d aḍar azelmaḍ (Rigel, tafat-is d tamellalt) dima deg wegris i tella. Tura lǧetta ines ǧǧan-tt yegganen deg igennni ɛeryan yal yiwen yezmer a tt-iwali.
Aydi ameqqran, Awtul - Ma d ifäräkfärakän, llan kra n imɣad (yemdanen seg iderman wer d lḥerr) iteddun deg uleclac yeqquren, s lemḥadra ammar a ten-ɛeqlent tiɣzalin (ihenkaḍ), maca tiɣzalin slant afedwec-nsen rewlent. Dɣa meṛṛɛen aydi (eidi) a tent-yeṭṭef, maca yezwar-asen Umanar iṣegged-itent. Imir-a rran imɣad s snat izerzeren-nniḍen (ener "izerzer" d tenert "tizerzert") Amanar wer yezmir ad iwali ɛlaxaṭeṛ llan s deffir-es. Aydi (eidi) yettazzal ɣer izerzer, taydit (teidit) ɣer tizerzert.
Tiɣirdemt - Itran agi, ẓran deg-s Abelkoray, ilemẓi yebɣan ad yak°er ettmer n tezdayt. Amma yettuẓer sɣur tiqcicin la iteddun ar tala ad ag°ment. Abelkoray yusa-d ar amkan agi s uɛudiy-is (eyes), yeǧǧ-it s tuffra deg ccama taberkant n webrid n walim.
Amkuẓ n Pegasus - ɛlaḥsab n Casajus (as. 58), igenni isenned af 4 yeɛmuden ḥedd ur iwala (s tmaceqq : tagettewt, deg 4 tiɣemmaṛ, ugafa-ataram, agafa-agmuḍ, anẓul-ataram, anẓul-agmuḍ). Bac ad amnen yemdanen belli 4 yeɛmuden agi la weǧǧeden, yerra Ṛebbi 4 yetran agi deg igenni i tn-yesmektin : tafella (ssqef).
Idlisen[beddel]
- G. Barrère, "La légende des étoiles", Le Saharien 79 (décembre 1981), is. 26-33
- Edmond Bernus & Ehya ag-Sidiyene, "Etoiles et constellations chez les nomades", Awal 5 (1989), is. 141-153 (dagi yettwaf umagrad s pdf, 1.2 Mo)
- Henri Duveyrier, Les Touareg du Nord, Paris, Challamel, 1864
- Dominique Casajus, La tente dans la solitude. La société et les morts chez les Touaregs Kel Ferwan, Paris-Cambridge, 1987 ISBN 0-521-30970-0 d ISBN 2-7351-0190-8
- Jeanne-René Pottier, Légendes touareg, Paris, F. Sorlot, 1943
- K.-G. Prasse, Gh. Alojali, Gh. Mohamed, Dictionnaire touareg-français, 2 voll., Copenhagen 2003 ISBN 87-7289-844-5


text:
Ccinwa
Ccinwa d tamurt tameqrant ay d-yezgan deg wegmuḍ (ccerq) n Asya. Tajumma-nnes 9.640.821 km2 (yikilumitren imkuẓen). Zedɣen-tt 1.336.718.015 n yimezdaɣen (Icinwaten). D nettat ay d tamurt yesɛan aṭas akk n yimezdaɣen deg umaḍal.
Aselway: Xi Jinping Aneɣlaf Amezwaru: Li Keqiang
Tamurt-a d nettat ay d tis kraḍ (3) deg umaḍal seg yidis n wakal (sdeffir Rrus ed Kanada), yerna 40% seg wakal-nnes ɛlay ugar n 2000 n lmitrat. Idraren iɛlayanen akk deg umaḍal (Himalaya) zgan-d ɣef tlisa n Ccinwa akked Lhend ed Nepal. Ccinwa tesɛa daɣen yiwen seg yineẓrufen (ṣṣḥari) imeqranen akk deg umaḍal, aneẓruf n Gubi, am wakken ay tesɛa ugar n 5000 n yisafen. Tamurt-a tesɛa tallit aydeg d-yekkat aṭas ugeffur (d tallit n tmusunt, deg unebdu), maca igefran-a ttgen, tiikkal, ixeṣṣaren d imeqranen.
Ccinwa tesɛa agdud ameqran akk deg umaḍal: ugar n 20% seg yimezdaɣen n umaḍal d Icinwaten. Maca amur ameqran seg yimezdaɣen n Ccinwa ddren deg tama tagmuḍant (tacerqit) n tmurt. Ugar n 61% n Yicinwaten ddren deg ugama (beṛṛa i temdinin). Ihanen d nitni ay d tadersi (miniroté) tameqrant akk deg Ccinwa (ugar n 90% n yimezdaɣen), yerna d tantala-nsen (dialecte) ay ssawalen Yicinwaten akken ad msefhamen gar-asen.
Deg 1992, Ccinwa tekcem tadamsa n wulzuz (économie de marché): ula ma medden ttalasen ad sɛun tiṛmisin (tikebbaniyin) i yiman-nsen, maca anabaḍ mazal yeṭṭef ṛṛay ameqran deg temsal n tdamsa. Ccinwa d nettat ay d tanfarast (productrice) tameqrant akk deg umaḍal deg wayen yerzan imendi (céréales) am ṛṛuz, irden ed wekbal.


text:
lhubiw amezwaru mp3
- Mohamed Allaoua - Lhub-iw amezwaru [Lhub-iw amezwaru] - Dyla Music 2009 ©
- Mohamed Allaoua - Lhub’Iw Amezwaru
- Allaoua-80.Sky - Lhub-iw amezwaru - New 2oo9
- Troupe TILLELI - ALLAOUA lhubiw amezwaru
- Allaoua et la Troupe Tilleli - L'hub iw amezwaru - en HD by WALIMATION
- alaoua"lhubiw amezwaru" version MUČUČU EN KABYLE
- Amine Titi - Groupe Univers - Reprise Lhub-iw Amezwaru
- Mariage Kabyle en France
- Mohamed Allaoua - A mimezran [Lhub-iw amezwaru] - Dyla Music 2009 ©
- Arut taqbaylit: Lḥub iw amezwaru n Muḥemmed Eellawa


text:
Nikola Kopernik
Nikola Kopernik d amussnayyur, aẓar-is d apuluni. Ittwassen s teẓri I d-iqqaren : iṭij d areggag (ur ittmimiḍ ara) di tlemmast n umeɣrad (univers). Amaḍal itezzi ɣef yiman-is abrid i wass, deg usseggwas ɣef iṭij (système hélicocentrique).
Kupernik ilul ass n 19 di furar 1473 di temdint n Torun di tmurt n Pulunya, gar twacult n imzenza d yinawuren (fonctionnaires). Xal-is Lukas Watzelrude imended ɣef tɣuri ines. Deg usseggwas n 1491, Kupernik ikcem ɣer tesdawit n Krakubi, syin akkin iruḥ ar tmurt Ṭelyan ad iɣer tussna n tijjit d wezref di Padu (tasdawit anda isɣer, kra n 100 issegwassen d asawen, umussnaw ameqqwran Galili).
Deg usseggwas n 1497, yuɣ timsirin ɣef wezref di tesdawit n Bologne, din i yezdi taxxamt d usalmad amussnak Dominico Maria Novara (1454-1504). Kupernik, ilha-d s trakalt (géographie) d tussnayyurt (astronomie).
Deg usseggwas 1500, ifka isaragen ɣef tussnayyurt di Rome. Deg usseggwas 1503, Kupernik ikfa Duktura-ines n uzref, di Ferrare.
Seg usseggwas 1503 ar usseggwas 1510, Kupernik illa ɣer xal-is di Plogne. Gar usseggwas 1507 d usseggwas 1515, ikfa adlis ɣef tussnayyurt De Hypothesibus Motuum Coelestium a se Commentariolus. Deg usseggwas 1512, Kupernik ittekka di tesmilt I teknawt (comission de réforme) n uszemz. Deg usseggwas 1517, yura-d adlis ɣef isurdiyen, ibda lsas n udlis-is De Revolutionibus Orbium Coelestium I ikfa deg usseggwas 1530.
Zzat tegrawla takupernikit, imussnawen la d-qqaren: amaḍal ur ittmimiḍ ara. Tiknurin (planètes) illan tezzint I umaḍal.
Anagraw akuperniki (système de Copernic) ibedd ɣef: - Yiwet : amaḍal itezzi deg yiwen wass ɣef yiman-is, deg usseggwas ɣef iṭij. - Tis-snat, tiknurin nniḍden zgant tezzint ɣef iṭij.
S waya, Kupernik isebrurez-ed amek illa wass d yiḍ. Maca, ayen i d-inna, di lqern XVI, d kra kan imussnawen I t)irefden; I t-yumnen; tugett ugin ayen I d-yenna; ayen id- yufa.
Tamselyut[beddel]
- Tussna
- Tameddurt
- Amesnallun apuluni
- Amesnallun n timiḍi wisXVI
- Tasnallunt tabuḍant
- Tugna n taglizt takaṭulit tapulunit
- Amyaru n tutlayt talatint
- Tugna tapulunit n timiḍi wisXVI
- Tugna n Pruss
- Anelmad n tasdawit n Bulunya
- Anelmad n tasdawit Jagelun n Krakubya
- Talalit n 1473
- Talalit di Toruń
- Lmut n 1543
- Amezruy n unnay n Meɣres
- Wikipedia:Afecku n tuqqla n imeɣriyen


text:
►agraw 82's - moderne kabyle
4xi6r
chant : boudjemaa agraw et takfarinas
basse : hachemi bellali
batterie - percussion et clavier : arezki baroudi
flûtes : idir - hamid cheriet
guitare : boudjemaa agraw
mandole : takfarinas
amazigh kabyle berbere afrique afrika jsk dz chaoui touareg bylka bejaia tizi ouzou algerie rai yal matoub lounes idir takfarinas ait menguellet beur fm tv kabylie cheb jsmb brtv maghreb oriental dzayer bouteflika mak gpk fis akbou tafsut gnawa imazighen rif chleuh setif constantine oran barbes paris usma chaabi mandole rcd maroc tunisie israel juif bgayet afous cirta baaziz ziani louiza mcb mob tamazight tamazgha djurdjura gouraya musulman chretien entv chawi arabe musulman hallal afrique mossad France
Signaler la vidéo
À ne pas manquer


text:
Tutlayt yellan deg umihi
Tutlayt yellan deg umihi d tin ayen ara iteddun akken ad tenger deg yimal (avenir) i d-iqerben. Aṭas n tutlayin ayen ara ttaǧǧan yimawlan-nsent, u sseqdacen deg wemkan-nsent tutlayin nniḍen, tid ay yettuseqdacen s waṭas di tmiwa neɣ di tmura i deg ttidiren, am teglizit deg Yiwunak Yedduklan (USA) neɣ taspenyulit di Miksik. Ma ur nbeddel ara lumur yellan ass-a, tutlayin-agi yellan deg umihi ur tent-id-yettaf ara lqern-agi ara d-iteddun.
Aṭas n tutlayin nniḍen ay uɣalen ur a tent-lemmden yigerdan wala leǧyal ijdiden n yimeqranen, dɣa asmi ara yemmet yemsiwel-nsent aneggaru, tutlayin-agi ad negrent. Yuɣ lḥal, aṭas n tutlayin umi d-yeqqim ala kan yiwen wemdan ay tent-yettmeslayen, yernu asmi ara yemmet wemdan-agi, ula d tutlayt-nni ad tettusemma temmut, dɣa ur d-mazal ad yili win ara tt-yemmeslayen wala win ara tt-yissinen.
Tamselyut[beddel]
- imedyazen sɣur Omar mouffok.


text:
Mara ḍ jbuɣ ar tizi w akli yiwen uɣeged iṛan ar leqbla zinased snat
tliwa w amen i ṭazalen ula ḍeg nabḍu. atentazreɣ di ganfuyen gar taɣras-in. aganfu adikcem wa
yed ad y feɣ. Gar idaren n sent tagumrawt; ama tillegit neɣ
di nejel neɣ tawaktart ! ḥamlaɣtent attas. ar daxel n taɣrast tella
yiwet n t glidet ken, wirjen adilint snat, ma lent senat yiwet ar temet!
mara teqes bunadem atemet imi tisiqset-is teqen ɣer ujaƐbubis. Tuqsa n sent ur taṭḍuru ara atas, ilha labsel akw d waluḍ ghef lejreh. Tizizwa ṭṭakented tament , tament dayen isɛan azal meqr-en ḍi tudert b umḍan
Share:


text:
Imaziɣen
Imaziɣen d imezdaɣen ineṣliyen deg tefriqt ugafa, d nitni ay d amur ameqran deg yimezdaɣen n Tmazɣa, tutlayt-nsen d tamaziɣt, xas ma yella aṭas deg-sen ass-a la ttmeslayen taɛrabt.
Imaziɣen ḥerren-d akal d ameqran, yewwet seg wemda n Isiwan, deg Utaram (lɣerb) n Maṣer alamma alamma d Targa Zewwaɣen d Muriṭanya, ɣef yiri n ugaraw Aṭlasi. Yuɣ lḥal, d Imaziɣen ay d agdud n Tefriqt awḥid ay d-iḥerren anect-agi n wakal, imi amur ameqran deg yegduden ifriqiyen nniḍen, tikwal sɛan kan akal d amecṭuḥ, tikwal bitt, cerken-t akk d yegduden nniḍen. Imaziɣen ttuneḥsaben d agdud n yiri (race) amellal, xas ma yella nettaf gar-asen aṭas n yimibriken d yiberkanen.
Aṭas n Yimaziɣen ay d-mazal la ttmeslayen tamaziɣt, yernu deg yiseggasen-agi ineggura, aṭas n trebbaɛ timaziɣin ay d-yennulfan i wakken ad wwtent u ad ḥerzent tutlayt-nsent. Xas ma yella tantalyin (dialectes) ay ttmeslayen Yimaziɣen mxallafent si tama ɣer tayeḍ, maca kkant-d akk seg yiwen n uẓar, seg yiwet n tutlayt, yernu yeshel ɣef waṭas n trebbaɛ timaziɣin ad msefhament wagar-asent s tutlayt-nsent, xas ma yella mxallafent tentalyin-nsent.
Imaziɣen mazal ṭṭfen deg waṭas n wansayen (lɛaddat), ladɣa wid yettidiren di Merruk akk d Uneẓruf (ṣṣeḥra), d acu kan, ass-a, aṭas n wansayen imaziɣen ay yellan ɣef yiri n nnger, la ten-ttaǧǧan medden yernu ur d asen-ttgen ara leqrar. Nnig waya, ula d tutlayt tamaziɣt la tettuɣal ɣer deffir deg waṭas n tmiwa n Tmazɣa, medden la tt-ttaǧǧan, ilmeẓyen ur a ttlemmden ara, dɣa yessefk ad yettwaxdem kra n leqdic s lḥir i lmend n ussukkes n tutlayt di tmiwa-ya.
Ass-agi llan azal n 45 imelyan n imaziɣen g ddunit ilkul.
Imaziɣen yettwasnen[beddel]
Daɣen
Wali[beddel]
Tamselyut[beddel]
- http://amastan1.tripod.com/ Sɣur Umar Muffuk